[VIDEO] Saya tidak bersalah dan akan jawab segala pertuduhan di mahkamah- Muhyiddin
Oleh MOHD RIDZAUDDIN ROSLAN

9 Mac 2023, 9:01 pm
PUTRAJAYA-“Saya menegaskan bahawa saya tidak bersalah dan akan jawab segala pertuduhan terhadap di mahkamah,” demikian penegasan diberikan bekas Perdana Menteri, Tan Sri Muhyiddin Yassin sejurus keluar dari Ibu Pejabat Suruhanjaya Pencegahan Rasuah (SPRM) di sini malam ini.
Presiden Parti Pribumi Bersatu Malaysia (Bersatu) itu berkata demikian kepada pemberita dalam satu sidang akhbar ringkas di luar Ibu Pejabat SPRM kira-kira pukul 8.20 malam iaitu selepas hampir sembilan jam memberikan keterangan.
“Saya datang pagi tadi untuk membolehkan SPRM merakam percakapan tambahan saya. Saya hadir tanpa paksaan untuk membantu siasatan walaupun pada saya ini satu penindasan politik dan penganiayaan terhadap saya dan Bersatu.
“SPRM membangkitkan dua perkara iaitu Projek JanaWibawa dan rayuan pembatalan cukai oleh seorang tokoh hartawan negara,” katanya.
Jelasnya, Janawibawa ialah projek semasa Covid-19 untuk membangunkan semula ekonomi negara khususnya untuk menyelamatkan kontraktor Bumiputera yang akan jatuh bankrap.
“Sedihnya, ini dijadikan modal politik seolah-olah ini satu skim untuk mencuri wang negara. Itulah sebabnya jumlah yang dituduh berubah-ubah dari RM600 bilion ke RM530 bilion, kemudian turun mendadak ke RM92.5 bilion, turun lagi ke RM4.5 bilion dan akhirnya RM300 juta.

“Menggunakan fitnah ini, SPRM membekukan akaun bank Bersatu. Inilah jahatnya fitnah.
“SPRM seharusnya mengetahui daripada semua keterangan yang diambil bahawa tidak berlaku sebarang salah guna kuasa atau perbuatan merasuah,” tegasnya.
Muhyiddin turut menegaskan, beliau tidak melakukan apa-apa kesalahan di bawah undang-undang.
“Saya bukan pihak yang mempunyai kuasa untuk meluluskan sebarang projek kerajaan. Kuasa melulus adalah di bawah bidang kuasa Kementerian Kewangan.
“Saya sekadar melaksanakan keputusan Kabinet yang menghendaki Pejabat Perdana Menteri memanjangkan permohonan projek untuk dipertimbangkan oleh Kementerian Kewangan mengikut syarat dan peraturan.
“Saya tidak pernah memberi arahan atau mempengaruhi keputusan yang dibuat oleh Kementerian Kewangan,” jelasnya. – KOSMO! ONLINE


Pergi Perlis macam di Jepun
Oleh KOSMO!

9 Mac 2023, 9:15 pm
PETALING JAYA – Terasa seperti sedang menikmati musim bunga sakura di negara Jepun.
Itu yang dapat digambar pemandangan di Perlis ketika ini apabila meriah dengan bunga tecoma menghiasi sekitar negeri tersebut.
Malah, orang ramai turut tidak melepaskan peluang bergambar dengan bunga tecoma menghiasi tepi jalan di sekitar Perlis.
Beberapa gambar dan video turut dikongsikan orang ramai menerusi media sosial.
Salah satu kawasan yang menjadi tarikan menikmati bunga tecoma ialah Dataran Dato’ Sheikh Ahmad dan Taman Sakura seperti yang dikongsikan Instagram perlisissosmall.
Pokok tecoma atau nama sainstifiknya ‘tabebuia pentaphylla’ hanya muncul secara bermusim, ketika Malaysia berdepan cuaca panas sekitar Mac dan April setiap tahun.

Difahamkan pada tahun lalu, keadaan bunga tecoma tidak ‘berapa’ menjadi ekoran cuaca yang tidak menentu. – KOSMO! ONLINE


Hamil? Uqasha Senrose pernah gugur dua kali
Oleh NUR EMIRA SAIZALI

9 Mac 2023, 9:10 pm
KUALA LUMPUR – Masih belum ada rezeki, pelakon popular, Uqasha Senrose mengakui bukan tidak pernah hamil bahkan sudah dua kali mengalami keguguran pada tahun lalu.
Menurut Uqasha, 31, kali pertama dia mengalami keguguran ialah ketika menunaikan umrah pada awal tahun 2022 manakala kali kedua pula sekitar November lalu.
“Keguguran yang pertama ialah ketika saya tunaikan umrah awal tahun lalu.
“Pada waktu itu, saya sedang datang bulan yang sudah berlanjutan selama sebulan dan darah keluar dengan sangat banyak tetapi saya diamkan sahaja tanpa melakukan sebarang pemeriksaan doktor,” katanya kepada Kosmo! Online pada Majlis Tayangan Program Ramadan Astro 2023 semalam.
Berkongsi mengenai keguguran kedua, isteri kepada aktor Kamal Adli berkenaan memberitahu usia kandungannya ketika itu ialah dua bulan.
“Kemudian saya datang bulan sekali lagi pada November lalu dan dalam tempoh yang lama serta rasa sakit pinggang teruk. Mungkin sudah terkumpul (darah) sejak saya tunaikan umrah.

UQASHA SENROSE ditemui Majlis Tayangan Program Ramadan Astro 2023, semalam.
“Pelik sebab saya tak pernah senggugut dan sakit sangat. Seterusnya saya lakukan pemeriksaan di hospital.
“Doktor minta buat ujian kehamilan dan keputusannya adalah hamil cuma kandungan ketika itu memang sudah tiada. Usia kandungan saya ketika itu dua bulan,” katanya lagi.
Sementara itu, dia juga perlu menjalani pembedahan kecil bagi mengeluarkan darah beku kerana dikhuatiri akan memberi kesan untuk kehamilan seterusnya.
Ditanya mengenai perancangan hamil selepas ini, bintang drama Setelah Terlafaznya Akad itu perlu menangguh hasrat tersebut kerana kekangan jadual kerja sehingga Ogos depan.
“Siapa yang tak nak cahaya mata sendiri tetapi saya tangguh dulu kerana jadual kerja sangat padat.
“Cuma sekarang ini rasa lega sebab akhirnya tahu yang saya boleh hamil mengandung.
“Buat masa ini mungkin belum ada lagi rezeki saya dan Kamal,” ujarnya.
Uqasha atau nama penuhnya Nik Zaris Uqasha Nik Sen itu mendirikan rumah tangga dengan Kamal pada 5 November 2021 di Janda Baik, Pahang. – KOSMO! ONLINE

ma penuhnya Nik Zaris Uqasha Nik Sen mendirikan rumah tangga dengan Kamal pada 5 November 2021 di Janda Baik, Pahang. – KOSMO! ONLINE.


Dewan Rakyat: Anwar sahkan Jana Wibawa diteruskan
Oleh AHMAD SHAHERMAN SHAMSURI

9 Mac 2023, 9:25 pm
KUALA LUMPUR – Perdana Menteri, Datuk Seri Anwar Ibrahim menegaskan bahawa Program Jana Ekonomi Pemerkasaan Kontraktor Bumiputera Berwibawa (Jana Wibawa) akan diteruskan bagi membantu golongan bumiputera.
Kenyataan Ahli Parlimen Tambun itu sekali gus menafikan dakwaan sesetengah pihak yang mendakwa beliau akan membatalkan projek tersebut.
Namun kata Anwar, pihaknya akan melakukan rundingan semula kerana banyak pelanggaran peraturan kewangan termasuk ada syarikat bukan bumiputera telah ‘dibumiputerakan’.
“Saya pegang jawatan ini bukan untuk menganiaya, menekan atau menzalimi sesiapa, saya tahu apa erti pendakwaan terpilih.
“Kalau nak bagi projek, saya tidak halang tetapi ini projek khusus Bumiputera tetapi ia mengelirukan,” katanya di Dewan Rakyat hari ini semasa sesi penggulungan Belanjawan 2023.
Mengulas lanjut, Anwar berkata, fitnah dan kecaman boleh berlaku kepada sesiapa saja dan semua pihak harus menilai semua pertuduhan serta bukti sama ada terdapat rasuah atau tidak.-KOSMO! ONLINE.


Muhyiddin berdepan tujuh pertuduhan mahkamah
Oleh MOHD RIDZAUDDIN ROSLAN

9 Mac 2023, 9:06 pm
PUTRAJAYA- Bekas Perdana Menteri, Tan Sri Muhyiddin Yassin mendedahkan bakal berdepan tujuh pertuduhan mahkamah bermula esok sejurus beliau keluar dari Ibu Pejabat Suruhanjaya Pencegahan Rasuah (SPRM) sebentar tadi.
Menurutnya, pendakwaan terpilih terhadapnya merupakan satu tindakan politik yang berniat jahat semata-mata mahu melumpuhkan Parti Pribumi Bersatu Malaysia (Bersatu) dan Perikatan Nasional (PN).
“Daripada dua perkara yang saya sebut tadi (JanaWibawa dan rayuan pembatalan cukai), mereka telah mengembangkannya menjadi tujuh pertuduhan ke atas saya.
“Tujuannya adalah untuk memalukan saya dengan mengheret saya ke mahkamah esok.
“Pendakwaan terpilih ke atas saya ini adalah satu tindakan politik berniat jahat yang dilakukan oleh Pakatan Harapan dan Barisan Nasional, semata-mata untuk melumpuhkan dan menghancurkan Bersatu dan PN,” katanya kepada pemberita di sini tadi.
Jelasnya, Perdana Menteri, Datuk Seri Anwar Ibrahim mengetahui bahawa PN mendapat sokongan padu daripada rakyat terutamanya orang Melayu dan Bumiputera selain akan menang besar dalam enam Pilihan Raya Negeri kelak.

“Saya yakin dan percaya, dengan izin Allah, Anwar, Pakatan Harapan dan parti-parti yang bersekongkol dengannya akan dihukum oleh rakyat dalam pilihanraya.
“Saya menegaskan bahawa saya tidak bersalah dan saya akan jawab segala pertuduhan terhadap saya di mahkamah,” jelasnya.
Muhyiddin dijangka dihadapkan ke Mahkamah Kuala Lumpur esok bagi enam pertuduhan, manakala satu lagi pertuduhan akan dibuat di Mahkamah Shah Alam Isnin depan.- KOSMO! ONLINE.


NASA siar foto pemandangan waktu senja di Planet Marikh
Oleh KOSMO

9 Mac 2023, 9:00 pm
WASHINGTON –  Pentadbiran Aeronautik dan Angkasa Lepas Kebangsaan (NASA) menyiarkan  imej matahari terbenam yang dirakam di Planet Marikh menggunakan kenderaan peneroka miliknya, Curiosity, lapor portal berita MailOnline semalam.
Imej tersebut memaparkan sinaran cahaya yang menerangi sebuah tebing ketika matahari terbenam di ufuk.
Sinaran matahari itu dikenali sebagai sinar ‘crepuscular’, yang diambil daripada perkataan Latin  bermaksud ‘senja’.
Ia dirakam pada 2 Februari lalu ketika Curiosity menjalankan tinjauan awan senja terbaharunya.
Awan dalam imej tersebut adalah istimewa kerana ia berada pada altitud yang jauh lebih tinggi daripada biasa dan di tempat di mana ia sangat sejuk.
Ini bermakna ia berkemungkinan dihasilkan daripada karbon dioksida atau ais kering.

Kebanyakan awan di Planet Marikh berlegar-legar tidak lebih daripada 60 kilometer di atas tanah dan terdiri daripada ais air.
Tinjauan terbaharu Curiosity dibina berdasarkan pemerhatian 2021 mengenai awan ‘noctilucent’ atau cahaya malam.
Misi itu menyediakan maklumat penting kepada para saintis untuk lebih memahami mengenai cuaca planet merah tersebut.
Selain itu, pakar-pakar dapat mempelajari lebih lanjut mengenai atmosfera Planet Marikh termasuk kelajuan angin dan suhu semasa berdasarkan di mana dan bila awan terbentuk. – Agensi


MHL: THT semakin hampir pertahan kejuaraan
Oleh TENGKU DANISH BAHRI TENGKU YUSOFF

9 Mac 2023, 7:07 pm
KUALA TERENGGANU – Pasukan Hoki Terengganu (THT) hanya selangkah untuk mempertahankan kejuaraan Liga Hoki Malaysia (MHL) selepas membenam Nurinsafi Sporting 6-2 di Stadium Hoki Majlis Bandaraya Kuala Terengganu (MBKT) di sini hari ini.
Keputusan itu menyaksikan THT kekal tiga mata mengatasi pencabar terdekat, TNB dan hanya memerlukan keputusan seri pada perlawanan terakhir liga menemukan kedua-dua pasukan pada lusa.
Pakar flik Korea Selatan, Jang Jonghyun membuka tirai jaringan tuan rumah dengan meledak dua gol pantas menerusi sudut penalti pada minit kedua dan minit keempat.
Kedudukan menjadi 3-0 buat THT apabila tonggak kebangsaan, Mohd. Marhan Jalil menjaringkan gol padang pada minit keenam berpunca gerakan kapten, Mohd. Fitri Saari.
Kem tuan rumah terus ceria setelah Jonghyun mencetak gol ketiga dan keempat peribadi dalam perlawanan ini melalui pukulan sudut penalti pada minit ke-13 dan ke-19.
Ketinggalan lima gol tanpa balas, Nurinsafi Sporting menghidupkan sisa perjuangan selepas hantaran Geore Eswaran disambar Joshua Benedict (m-28) untuk gol pertama pelawat.

Begitupun, THT semakin garang dengan Faizal Saari mudah menolak masuk bola umpanan Akhimullah Anuar Esook untuk kedudukan terus berubah menjadi 6-1 pada minit ke-31.
Hasrat THT menambah jaringan tidak berhasil sebaliknya pelawat memperoleh gol kedua pada minit ke-56 menerusi jaringan Haikal Nilesh Hrsikesa dan keputusan 6-2 kekal sehingga widel penamat. – KOSMO! ONLINE.


Lelaki selamba kebas wang dalam tabung ‘busker’
Oleh KOSMO

9 Mac 2023, 8:00 pm
SINGAPURA – Sebuah klip video tular di media sosial Singapura memaparkan aksi selamba seorang pejalan kaki mencuri wang dari dalam  bekas sumbangan milik seorang seniman jalanan di Orchard Road, lapor portal berita Mothership semalam.
Video yang dikongsi di laman Instagram itu menunjukkan seniman jalanan, Chua Kim Seng, 78, sedang membuat persembahan tarian.
Seorang lelaki muda memakai baju berwarna biru dan fon kepala kemudian menghampiri tabung sumbangan wang milik Kim Seng.
Pada awalnya, Kim Seng menunjukkan isyarat bagus kerana menyangka lelaki berkenaan mahu memberikan tip kepadanya.
Namun, dia kemudian menyedari lelaki itu mengambil wang daripada tabung tersebut dengan selamba sebelum berlalu pergi meninggalkan Kim Seng dalam keadaan terpinga-pinga.
Seorang pejalan kaki lain yang melihat kejadian itu dilihat terkejut dan cuba memanggil lelaki yang mencuri wang tersebut.

Tidak dijelaskan sama ada lelaki tersebut berjaya diberkas  atau sebaliknya.
Seorang penonton kemudian memberikan wang kepada Kim Seng yang membuatkan warga emas itu menyambung semula tariannya. – Agensi


[VIDEO] Lelaki beri anjing makan roti sapu mentega cuit hati orang ramai
Oleh KOSMO!

9 Mac 2023, 6:25 pm
PETALING JAYA – Tindakan seorang lelaki memberi makanan kepada beberapa ekor anjing liar mencuri perhatian pengguna media sosial.
Menerusi sebuah video yang dikongsi di TikTok ammermohd262, kelihatan lelaki tersebut memberi anjing-aniing tersebut makan beberapa keping roti dan juga makanan haiwan.
Lebih mencuit hati, lelaki itu turut menyapu mentega di atas roti tersebut sebelum diberikan kepada anjing-anjing berkenaan.
Tinjauan di ruang komen mendapati rata-rata pengguna terhibur melihat gelagat lelaki itu selain turut memuji sikapnya menyantuni haiwan jalanan.
“Alhamdulillah, menjadi contoh yg baik. Semoga makin ramai yang santuni haiwan jalanan,” kata Mama Pinky.
“Amboi, sakan ya sarapan ala ‘english’ siap sapi mentega,” kata Lin.

“Bagusnya, ini contoh muslim yang baik. Bangga saya. Semoga terus dimurahkan rezeki dan dipermudahkan segala urusan amin,” kata Liyza.
“Kamu sangat baik hati,” puji Fifi.
Sehingga kini, video tersebut telah ditonton lebih 500,000 kali dan mendapat lebih 4,000 komen. – KOSMO! ONLINE.

@ammermohd262 #love #fyp #fypシ #kittensoftiktok #cat #petsoftiktok #pet #puppy #dogsoftiktok #dog #Ipoh #Perak #Santai #family #sibling #menbestfriend ♬ Funny – Gold-Tiger


Lelaki hanya makan kelapa selama 28 tahun
Oleh KOSMO

9 Mac 2023, 7:00 pm
NEW DELHI – Seorang lelaki di bandar Kasaragod, India mendakwa dia  hanya makan buah kelapa selama 28 tahun dalam usaha merawat penyakit refluks gastroesophageal (GERD) yang dihidapinya, lapor laman berita Oddity Central kelmarin.
GERD adalah sejenis penyakit pencernaan yang berlaku apabila makanan atau cecair berasid di dalam perut keluar dan naik semula ke dalam esofagus.
Balakrishnan Palayi disahkan menghidap GERD, yang menyebabkan dia tiada tenaga  sehingga sukar untuk bergerak.
Sebagai sebahagian daripada rawatan penyakit itu, dia mula makan buah kelapa dan mendapati  keadaan kesihatannya bertambah baik sejak itu.
Menurut Balakrishnan, ketika usia muda, dia merupakan pemain bola sepak untuk sebuah kelab tempatan.
Pada umur 35 tahun, doktor mengesahkan dia menghidap GERD di mana setiap kali dia makan, semua makanan itu akan dimuntahkan kembali.

Balakrishnan telah mencuba pelbagai diet untuk mengatasi masalah GERD,   namun dia hanya bertambah sihat selepas makan dan minum air kelapa, manakala makanan itu tidak dimuntahkan kembali.
“Saya makan buah kelapa setiap hari sehinggakan keluarga juga turut menanam pokok kelapa. Saya hidup begini selama 28 tahun,” ujarnya.
Kini, pada usia 64 tahun, Balakrishnan jauh lebih sihat daripada kebanyakan orang yang sebaya dengannya.
Dia juga bekerja di ladang milik keluarga, kerap  berenang dan bersenam setiap hari. Lelaki itu juga tidak mempunyai masalah kesihatan serius. – Agensi


Gajah ‘kutip tol’, tahan lori bawa tebu
Oleh KOSMO

9 Mac 2023, 8:30 pm
BANGKOK – Sebuah video tular di laman media sosial memaparkan senario  seekor gajah menahan beberapa buah  lori membawa muatan tebu di sebatang jalan sebelum ‘mencuri’ makanan kegemarannya itu, lapor laman berita NDTV semalam.
Dalam kejadian dipercayai berlaku di Thailand,  seekor gajah pada awalnya dilihat berada di tepi sebatang jalan ketika sebuah lori membawa tebu melalui jalan tersebut.
Gajah itu bingkas bangun dan bergerak ke tengah jalan raya lantas menghalang laluan lori berkenaan.
Ia kemudian mengambil sedikit tebu untuk dimakan sebelum bergerak semula ke tepi jalan dan memberi laluan kepada lori tersebut untuk meneruskan perjalanan.
Tidak terhenti di situ, gajah sama kemudian dirakam menahan beberapa lori lain yang turut membawa muatan tebu, seolah-olah ia mengetahui jalan raya itu sering dilalui oleh kenderaan berat tersebut.
Ia dilihat mengambil sebatang tebu daripada setiap lori yang ditahan sebelum memberi laluan kepada kenderaan-kenderaan itu untuk meneruskan perjalanan.

Video itu menjadi tular dengan ramai yang terhibur melihatkan aksi gajah yang bijak itu.
“Pengutip duit tol,” demikian menurut keterangan pada video tersebut yang dimuat naik seorang pengguna di laman Twitter.
“Gajah itu sebenarnya ‘pemeriksa kualiti’. Ia sebenarnya ‘diupah’ oleh jabatan kawalan kualiti kilang gula untuk memeriksa kandungan gula dalam tebu,” kata seorang netizen sambil berseloroh. – Agensi


Air pasang besar burukkan banjir di Batu Pahat
Oleh ADNAN IBRAHIM

9 Mac 2023, 6:28 pm
BATU PAHAT – Fenomena air pasang besar yang dilaporkan berlaku sehingga Ahad ini dijangka memburukkan keadaan banjir di Sri Medan, Sri Gading, Ayer Hitam dan Parit Raja di sini.
Pegawai Daerah Batu Pahat, Nasri Md Ali berkata, walaupun cuaca cerah sejak tiga hari lalu namun paras air banjir kini dalam trend meningkat.
Katanya, situasi itu jelas apabila sebanyak 15 pusat pemindahan sementara (PPS) yang dibuka ditenggelami air, sejak semalam
“Keadaan banjir yang semakin buruk, menyebabkan sebanyak 15 PPS di Sri Medan, Sri Gading, Parit Raja dan Ayer Hitam terpaksa ditutup kerana ditenggelami air. Mangsa di PPS tersebut dipindahkan ke kawasan lain yang lebih selamat.
“Belum pernah ketika banjir sebelum ini PPS ditutup. Keadaan PPS ini memberi kesan kepada pengurusan bencana di peringkat daerah kerana kita perlukan lokasi pemindahan baharu dengan segera,”katanya.
Beliau berkata demikian ketika ditemui di Kolej Kediaman Perwira Universiti Tun Hussein Onn Malaysia (UTHM), Parit Sempadan Laut, Parit Raja hari ini.

Menurut beliau lagi, ini adalah kali pertama berlaku apabila PPS yang pada asalnya selamat untuk dijadikan penempatan sementara mangsa ditenggelami air dan bukan satu atau dua PPS tetapi 15
Dalam pada itu, Nasri berkata, susulan 15 PPS yang ditutup itu, mangsa banjir kini dipindahkan ke kolej komuniti dan kolej kediaman UTHM.
“Seramai 1,000 mangsa terjejas banjir kini dipindahkan ke lokasi PPS yang baharu membabitkan Kolej Kediaman Perwira UTHM.
“Ini juga merupakan pelan tindakan segera yang dirangka bagi operasi penyelamatan dan penempatan PPS,” katanya.
Dalam pada itu, Nasri berkata,11 masjid dan surau di daerah ini dijadikan sebagai PPS bagi menempatkan mangsa banjir yang terjejas.
Sehingga pukul 4 petang tadi, seramai 45,003 mangsa masih ditempatkan di 175 PPS seluruh negeri melibatkan 12,498 keluarga.-KOSMO! ONLINE.


Muhyiddin dijangka dilepas dengan jaminan
Oleh MOHD. HUSNI MOHD. NOOR

9 Mac 2023, 7:02 pm
PUTRAJAYA – Tan Sri Muhyiddin Yassin dijangka dibebaskan hari ini dengan jaminan Suruhanjaya Pencegahan Rasuah Malaysia (SPRM).
Perkara itu disahkan Ketua Pesuruhjaya SPRM, Tan Sri Azam Baki ketika dihubungi sebentar tadi.
Bagaimanapun, Azam tidak dapat mengesahkan bila Presiden Bersatu itu akan dibebaskan dengan jaminan sama ada petang ini atau malam ini.
“Bagaimanapun, beliau (Muhyiddin) akan hadir ke Mahkamah Kuala Lumpur esok untuk didakwa,” katanya.
Setakat pukul 6.40 petang ini, tiada tanda-tanda Muhyiddin akan keluar daripada bangunan SPRM.
Tinjauan di luar bangunan SPRM mendapati, lebih 40 pengamal media pelbagai agensi masih menanti ketibaan Muhyiddin.

Difahamkan, Muhyiddin yang juga Pengerusi Perikatan Nasional (PN) dijangka akan mengadakan sidang akhbar sejurus keluar daripada bangunan SPRM. – KOSMO! ONLINE


Beri kepercayaan kepada sistem perundangan dalam kes Muhyiddin
Oleh KAMARIAH KHALIDI

9 Mac 2023, 6:52 pm
PUTRAJAYA- Rakyat perlu memberi kepercayaan penuh kepada sistem perundangan negara, pihak berkuasa termasuk Suruhanjaya Pencegahan Rasuah Malaysia (SPRM) dalam kes membabitkan Presiden Parti Bersatu Malaysia (Bersatu).
Timbalan Presiden Parti Keadilan Rakyat (PKR), Rafizi Ramli berkata, kerajaan perlu mengekalkan perspektif tiada sebarang campur tangan melibatkan kes Tan Sri Muhyiddin Yassin.
“Saya tidak mahu masuk campur, malah ketika menjadi pembangkang saya terima kes demi kes daripada wistleblower (pemberi maklumat) yang mana saya harus harus bercakap dan hampir membayar harga yang mahal.
“Sekarang sebagai kerajaan sangat penting untuk saya tidak dekat untuk memastikan dari perspektif kerajaan kita elakkan sebarang campur tangan.
“Dalam hal ini, biar proses itu berjalan termasuk proses mahkamah, beri kepercayaan penuh kepada sistem kita, perundangan dan SPRM,” katanya pada sidang media selepas sesi libat urus Menteri Ekonomi bersama Ketua-Ketua Jabatan Peringkat Negeri di sini hari ini. – KOSMO! ONLINE.


Kecoh 28 pelajar perempuan pengsan main papan ‘spirit’
Oleh KOSMO!

9 Mac 2023, 7:30 pm
PASTO, COLOMBIA – Berpuluh-puluh pelajar perempuan sebuah sekolah di Galeras, Colombia dimasukkan ke hospital selepas tidak sedarkan diri ketika bermain papan Ouija, lapor akhbar Daily Star semalam.
Pengarah dan guru-guru sekolah tersebut membawa kesemua 28 pelajar itu ke hospital selepas mereka menunjukkan gejala seperti pengsan, resah dan beberapa simptom lain.
Ketua Institusi Pendidikan Galeras, Hugo Torres berkata, ibu bapa dan waris pelajar telah dimaklumkan mengenai perkara itu dan mereka sedang menanti perkembangan terbaharu daripada doktor.
Kebanyakan ibu bapa percaya bahawa pelajar-pelajar tersebut dimasukkan ke hospital selepas bermainan permainan yang turut dikenali sebagai papan ‘spirit’.
Seorang ibu mendesak ibu bapa lain agar turut menyiasat mengapa begitu ramai pelajar dimasukkan ke hospital secara serentak.
“Anak-anak kita mengambil sarapan yang sihat dan tidak mungkin mereka jadi begitu kerana tidak cukup makan,” katanya.

Sementara itu, Torres meminta ibu bapa agar kekal bertenang dengan berkata: “Beberapa komen telah dikeluarkan oleh masyarakat mengenai kes ini. Anda tidak membantu menyelesaikan masalah, sebaliknya mengelirukan lagi dan menyebabkan kerja kami menjadi sukar.
“Institut pendidikan ini dengan rasa penuh hormat meminta agar orang ramai agar tidak membuat kesimpulan awal dan membuat spekulasi sendiri,” katanya.
Papan Ouija atau lebih dikenali sebagai papan ‘spirit’ didakwa kononnya boleh memanggil roh orang yang telah mati.  – Agensi


Muhyiddin didakwa esok
Oleh Abdul Rahman Razali

9 Mac 2023, 7:19 pm
Muhyiddin didakwa esok | 15 MINIT MMTV 9 MAC 2023


Caprice rancang perlawanan ‘tinju selebriti sambil beramal’, bela nasib wanita
Oleh KOSMO!

9 Mac 2023, 5:42 pm
PETALING JAYA – Penyanyi rap dan aktivis kemanusiaan, Caprice memberi cadangan untuk mengadakan satu pertandingan sukan tinju antara selebriti sambil beramal.
Katanya, hasil kutipan daripada pertandingan tersebut akan diserahkan kepada mana-mana pertubuhan bukan kerajaan (NGO) yang membela nasib para wanita.
Caprice menerusi satu hantaran video di Instgramnya semalam, turut mencadangkan beberapa nama selebriti lelaki yang bakal digandingkan sebagai rakan lawan dalam pertandingan tinju tersebut.
“Kalau anda nak tengok perlawanan ini jadi kenyataan, beritahu saya. Komen di bawah siapa yang akan menang.
“Duit hasil kutipan, untung yang dapat itu nanti, akan kita serahkan kepada mana-mana NGO yang memperjuangkan nasib wanita,” katanya.
Menurut Caprice, idea pertandingan itu tercetus apabila ramai yang meminta dirinya mengulas mengenai isu keganasan terhadap wanita yang semakin menjadi-jadi dalam kalangan selebriti Malaysia.

Tanpa mengulas panjang, Caprice hanya mencadangkan pertandingn tinju diadakan untuk melihat sejauh mana kehebatan serta kekuatan seorang lelaki itu.
Menjengah ke ruangan komen, ramai yang bersetuju dengan cadangan tersebut temasuklah rakan sekebriti sendiri.
“Baru tahu siapa anak jantan sebenar, jangan berani dengan perempuan sahaja, mari bertarung dalam gelanggang,” kata Amin Azizi.
“Kali ini aku setuju dengan Caprice, masuk gelanggang, buktikan siapa hero sejati,” balas Amirul. – KOSMO! ONLINE.


MBSB Bank buka cawangan ke-47 di Kota Bharu
Oleh ROSALWANI CHE SOH

9 Mac 2023, 5:43 pm
KOTA BHARU – MBSB Bank Berhad (MBSB Bank) telah merasmikan cawangan terbaharunya di Kota Bharu, Kelantan dan yang merupakan cawangan yang ke-47 di negara.
Ketua Pegawai Strategi MBSB Bank, Datuk Azlan Shahrim berkata, pembukaan cawangan tersebut penting untuk bank menguruskan kewangan pelanggan secara berinteraksi dan bersemuka.
Menurutnya, cawangan itu juga berfungsi sebagai pusat tumpuan dalam kalangan komuniti setempat terutamanya di Kota Bharu.
“Kita sentiasa komited untuk berkhidmat kepada masyarakat bukan sahaja menerusi produk-produk perbankan, tetapi juga menerusi pelbagai program tanggungjawab sosial korporat.
“Kita turut menyalurkan sumbangan makanan asas melalui Program ‘Box Of Care’ kepada 300 penduduk di Projek Perumahan Rakyat (PPR) Kota Bharu pada Disember lalu,” katanya.
Beliau berkata demikian kepada pemberita selepas Majlis Perasmian MBSB Bank di Jalan Sultan Yahya Petra di sini hari ini.

Azlan (duduk, dua dari kanan) beramah mesra dengan kakitangan MBSB Bank dan pelanggan.
Selain itu, Azlan menerangkan, program tanggungjawab sosial MBSB telah  diteruskan pada Januari lalu apabila sumbangan kotak makanan diagihkan kepada 150 mangsa banjir di Kota Bharu, Pasir Puteh dan Pasir Mas.
Menurutnya, program itu membuktikan MBSB Bank amat menitik beratkan program khidmat masyarakat dan turun padang bertemu golongan kurang berkemampuan dan memerlukan.
“Disamping itu, perkhidmatan MBSB Bank juga bukan hanya terhad pada pengurusan perbankan untuk pengeluaran dan penyimpanan wang sahaja, malah kami mengalu-alukan perusahaan kecil dan sederhana (PKS) supaya dapat memanfaatkan pembiayaan perbelanjaan modal, perbelanjaan operasi dan modal kerja yang ditawarkan oleh bank.
“Pengusaha PKS juga boleh memohon Skim Jaminan Kerajaan Pemulih (PGGS) melalui MBSB Bank oleh syarikat Jaminan Pembayaran Perniagaan Berhad (SJPP) yang menyediakan pembiayaan baharu, kemudahan pembiayaan sedia, lanjutan tempoh pembiayaan dan modal kerja tambahan bagi menggiatkan semula perniagaan,” katanya.
Menurut Azlan, MBSB Bank turut menawarkan pembiayaan peribadi-i dengan jumlah pembiayaan sehingga ke RM400,000 dan tempoh pembiayaan sehingga 10 tahun.
Selain itu, produk Deposit Bertempoh-i menawarkan kadar yang sangat kompetitif sehingga 4.30 peratus setahun.


Muhyiddin ditahan SPRM 1 petang, bakal didakwa di mahkamah esok
Oleh MOHD RIDZAUDDIN ROSLAN

9 Mac 2023, 6:12 pm
PUTRAJAYA- Bekas Perdana Menteri, Tan Sri Muhyiddin Yassin bakal dihadapkan ke Mahkamah Kuala Lumpur esok bagi menghadapi perbicaraan berhubung siasatan Program Jana Ekonomi Pemerkasaan Kontraktor Bumiputera Berwibawa (Jana Wibawa).
Perkara itu disahkan Suruhanjaya Pencegahan Rasuah Malaysia (SPRM) di mana turut mendedahkan Presiden Parti Pribumi Bersatu Malaysia (Bersatu) itu telah ditahan pada pukul 1 petang tadi di ibu pejabatnya di sini.
Beliau dilaporkan ditahan selepas hadir untuk dirakam percakapan bagi melengkapkan proses siasatan akhir berhubung projek Jana Wibawa dan isu berkaitan.
“Sehubungan itu, SPRM juga telah mendapat izin mendakwa daripada Pejabat Peguam Negara bagi menuduh Muhyiddin di Mahkamah Kuala Lumpur pada 10 Mac 2023.
“Beliau yang juga Presiden Bersatu bakal menghadapi beberapa pertuduhan mengikut Seksyen 23 Akta Suruhanjaya Pencegahan Rasuah Malaysia (ASPRM) 2009 dan Seksyen 4(1)b Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001,” katanya tadi.
Difahamkan, Muhyidddin akan bermalam di lokap SPRM pada malam ini sebelum dibawa ke Mahkamah Kuala Lumpur esok untuk dibicarakan.

Terdahulu, Muhyiddin hadir di Ibu Pejabat SPRM, di sini, jam 11.15 pagi tadi bagi memberi keterangan dipercayai berkaitan kes salah guna dana kerajaan Program Jana Wibawa.
Pada masa sama, Ketua Penerangan Bersatu, Datuk Razali Idris turut menjangkakan Muhyiddin akan ditahan pada hari ini selepas hadir memberi keterangan.
“Hari ini adalah satu hari tindakan kerajaan Madani dipimpin Datuk Seri Anwar Ibrahim yang mana Tan Sri Muhyiddin diarahkan untuk ke pejabat SPRM bagi dirakamkan keterangan.
“Dijangka beliau akan ditahan dan didakwa di mahkamah esok.
“Kami melihat tindakan ini adalah sangat tidak berperikemanusiaan kerana kami akan mengadakan pemilihan parti esok,” katanya ketika ditemui pemberita di hadapan Ibu Pejabat SPRM hari ini.- KOSMO! ONLINE


Mahkamah: Rayuan pendakwaan lelaki lepas, bebas bunuh 23 penghuni Ittifaqiyah 11 mei
Oleh NUZULSHAM SHAMSUDDIN

9 Mac 2023, 6:07 pm
PUTRAJAYA – Mahkamah Rayuan di sini hari ini menetapkan 11 Mei bagi pendengaran rayuan pendakwaan terhadap keputusan melepas dan membebaskan lelaki berusia 22 tahun (penama kedua) atas pertuduhan membunuh 23 penghuni Pusat Tahfiz Darul Quran Ittifaqiyah enam tahun lalu.
Panel tiga hakim diketuai Datuk Abu Bakar Jais yang bersidang bersama Datuk Che Mohd. Ruzima Ghazali dan Datuk See Mee Chun, menetapkan tarikh itu selepas selesai mendengar hujahan daripada kedua-dua pihak.
Dalam prosiding hari ini, mahkamah juga selesai mendengar rayuan seorang lagi tertuduh yang sebelum ini disabitkan dengan hukuman penjara selama tempoh mengikut perkenan Yang di-Pertuan Agong atas pertuduhan sama.
Terdahulu, peguam Haijan Omar yang mewakili penama pertama berusia 22 tahun berhujah Mahkamah Tinggi Kuala Lumpur sebelum ini tersalah arah ketika menjatuhi hukuman terbabit kerana wujud masalah hasil analisis kes itu.
“Keterangan saksi pendakwaan membuktikan ada satu keraguan munasabah berhubung dakwaan perayu (tertuduh) melompat masuk (panjat pagar) pusat tahfiz itu.
“Keterangan mengenai perayu juga tidak langsung disiasat oleh pegawai penyiasat. Saya dengan rendah diri berhujah sabitan dikenakan itu tidak selamat dan mahkamah ada kuasa untuk melihat perkara ini serta membenarkan rayuan dibuat,” katanya.

Sementara itu, Timbalan Pendakwa Raya, How May Ling, berkata saksi pendakwaan ke-68 dan ke-69 adalah saksi mata kepada kejadian lompat pagar itu.
“Saksi dapat mengecam perayu dengan melihat gaya dan pakaiannya. Ketika kejadian panjat itu, ada cahaya lampu jalan. Mahkamah Tinggi memutuskan pengecaman dibuat saksi terbabit adalah selamat dan diyakini,” katanya.
Dalam kejadian 14 September 2017 itu, seramai 21 pelajar dan dua guru pusat tahfiz terkorban selepas terperangkap di tingkat tiga asrama pusat tahfiz berkenaan yang terbakar.
Sebelum ini, kedua-dua remaja yang berusia 16 tahun (ketika kejadian) didakwa bersama-sama membunuh dan menyebabkan kematian 23 penghuni pusat tahfiz berkenaan di Jalan Keramat Hujung, Kampung Datuk Keramat, Kuala Lumpur antara pukul 4.15 pagi hingga pukul 6.45 pagi, pada 14 September 2017.
Berikutan itu pertuduhan terhadap mereka dikemukakan Seksyen 302 Kanun Keseksaan dibaca bersama Seksyen 34 kanun sama, yang memperuntukkan hukuman mati.
Bagaimanapun pada 28 Januari 2020, Mahkamah Tinggi Kuala Lumpur melepas dan membebaskan salah seorang daripada mereka yang juga tertuduh kedua dalam kes itu tanpa dipanggil membela diri terhadap pertuduhan itu. -KOSMO! ONLINE.


‘Lambat panas’, Aisha Retno contohi Aina Abdul
Oleh MOHD. HAIKAL ISA

9 Mac 2023, 5:33 pm
PETALING JAYA – Penyanyi Aisha Retno berlapang dada apabila karier muziknya dikatakan ‘lambat panas’ meskipun dikurniakan bakat seni yang besar.
Aisha atau nama sebenarnya, Sharifah Aisha Retno Sayed Sipulijam berkata, kerjaya seninya berjalan seperti biasa biarpun tidak semegah panyanyi-penyanyi lain.
Katanya, dia percaya kepada rezeki dan menjadikan Aina Abdul sebagai antara inspirasinya untuk terus mewarnai persada seni tanah air.
“Saya selalu berpegang kepada konsep ‘go with the flow’. Apa yang berlaku, pasti akan berlaku dan jangan berhenti buat muzik. Sentiasa bersyukur.
“Macam apa yang jadi kepada Aina Abdul dan pemuzik-pemuzik lain. Betul, kejayaan itu akan mengambil masa.
“Saya percaya, kalau kita buang sifat negatif dan selalu pandang ke hadapan, insya-Allah rezeki itu akan datang,” katanya kepada Kosmo! Online pada majlis pelancaran single terbaharu duet bersama Aziz Harun berjudul Jarak, semalam.

Dalam pada itu, mengulas tentang kolaborasi bersama Aziz dalam single Jarak, Aisha memaklumkan, mereka sudah lama berkenalan dan tidak menolak akan timbul gosip percintaan selepas lagu berkenaan dilancarkan kepada umum.
“Kami bersedia untuk hadapi apa sahaja yang akan datang dan terima perkara tersebut (gosip bercinta) secara profesional sebagai salah satu motivasi kerjaya kami.
“Peminat sekarang sangat menyokong dan takkan komen yang tidak baik serta memandang gosip hanya sekadar gosip.
“Saya berharap kerjasama ini tidak terhenti di sini sahaja sebaliknya akan ada projek kolaborasi antara kami lagi selepas ini,” kata Aisha yang berkelulusan Ijazah Sarjana Muda Ekonomi dari Universiti Malaya (UM). – KOSMO! ONLINE


Nelayan sebak, anggap rezeki anak dapat rumah PSN
Oleh DIYANATUL ATIQAH ZAKARYA

9 Mac 2023, 5:02 pm
ALOR GAJAH – Seorang nelayan tidak dapat menahan sebak selepas terpilih sebagai salah seorang daripada 60 penerima rumah subsidi nelayan di bawah Projek Penempatan Semula Nelayan (PSN) di Kuala Sungai Baru Ilir, Masjid Tanah di sini, hari ini.
Menurut Rozali Zakaria, 47, dia tidak pernah terbayang akan memiliki rumah sendiri, malah dia dan isteri bersama empat anak mereka hanya menumpang tinggal di rumah pusaka neneknya di Pantai Kundor.
Ujarnya, dia menganggap bantuan rumah berharga RM45,000 diterimanya itu sebagai rezeki istimewa buat anak-anaknya yang berusia antara 14 sehingga lima tahun untuk membesar dalam keadaan lebih selesa.
“Anak-anak pernah tanya (rumah PSN) saya cakap, sabarlah kalau ada rezeki kita, adalah tu. Itu sahajalah yang saya cakapkan balik.
“Syukur Alhamdulillah hari ini ada rezeki anak-anak, kalau nak harapkan pendapatan saya sebagai nelayan memang tidak mampu membeli rumah yang mahal pada hari ini,” katanya sambil menahan sebak.
Tambahnya, dia berharap proses dokumentasi dan serahan kunci dapat berjalan dengan lancar agar keluarganya berpeluang meraikan Hari Raya Aidilfitri pada tahun ini dalam suasana baru di rumah tersebut.

“Kalau cepat kasi kunci, cepatlah kami berpindah dan dapat uruskan semuanya lebih awal termasuk pertukaran sekolah anak-anak di sini serta melakukan persiapan meraikan Hari Raya,”katanya.
Terdahulu, Rozali menerima replika kunci rumah berkenaan yang disampaikan Menteri Pertanian dan Keterjaminan Makanan, Datuk Seri Mohamad Sabu pada Majlis Penyerahan Rumah Nelayan di Kuala Sungai Baru Ilir, Masjid Tanah, di sini, hari ini.
Sementara itu, seorang lagi penerima, Haron Safar, 67, berkata, dia teruja selepas dimaklumkan terpilih sebagai penerima rumah PSN dan telah membawa keluarganya berulang-alik ke tapak pembinaan itu lebih daripada lima kali untuk melihat rumah yang bakal didiami mereka.
“Selama 26 tahun saya dan keluarga menumpang ihsan menyewa rumah di tanah orang, Alhamdulillah hari ini kami diberikan sebuah rumah subsidi semi-D pada harga RM45,000 sahaja.
“Mana nak dapat rumah pada harga murah begini, saya memang tidak akan jual dan akan terus tinggal di sini bersama isteri, enam daripada tujuh anak kami yang lain telah berkeluarga,” jelasnya.
Terdahulu, sebanyak 60 unit PSN jenis rumah berkembar dibina di atas tanah berkeluasan 5.6 hektar di kawasan tersebut sebagai usaha kerajaan bagi menyediakan prasarana asas yang lebih selesa, sekali gus membantu meningkatkan produktiviti para nelayan. – KOSMO! ONLINE


Tubuh koperasi di masjid, tingkat ekonomi kariah
Oleh MUHAMMAD SHAHIZAM TAZALI

9 Mac 2023, 5:20 pm
MELAKA – Kerajaan negeri melalui Majlis Agama Islam Melaka (MAIM), Jabatan Agama Islam Melaka (JAIM) dan Suruhanjaya Koperasi Malaysia (SKM) bekerjasama untuk menggalakkan komuniti masjid menubuhkan koperasi bagi meningkatkan taraf ekonomi umat Islam.
Ketua Menteri Melaka, Datuk Seri Sulaiman Md. Ali berkata, setakat ini sebanyak 51 koperasi masjid dan surau telah berdaftar dengan SKM.
Menurut beliau, berdasarkan Laporan Audit SKM Melaka 2022, terdapat lima koperasi kariah yang terlibat secara aktif dengan perniagaan pemborongan dan peruncitan merekodkan pencapaian membanggakan.
“Lima koperasi itu adalah Koperasi Gabungan Masjid- masjid Negeri Melaka Berhad, Koperasi Kariah Masjid Tun Syed Ahmad Al-Haj Bukit Beruang Melaka Berhad, Koperasi Kariah Masjid Taman Merdeka Batu Berendam Melaka Berhad, Koperasi Kariah Masjid Al Muhsinin Melekek Luar Alor Gajah Melaka Berhad dan Koperasi Masjid AnNur Taman Maju Jaya Melaka Berhad.
“Jumlah aset bagi lima koperasi ini sahaja bernilai lebih kurang RM1.3 juta. Pastinya niat mereka (koperasi) yang utama adalah untuk meningkatkan taraf ekonomi umat Islam di kariah masing-masing,” katanya ketika berucap merasmikan Seminar Pengimarahan Masjid di sebuah hotel di sini, hari ini. – KOSMO! ONLINE


Pocong asyik lihat dua wanita main lato-lato
Oleh KOSMO

9 Mac 2023, 6:13 pm
JAKARTA – Satu rakaman video tular dalam aplikasi TikTok menunjukkan lembaga seperti pocong melihat dua wanita asyik bermain lato-lato pada waktu malam, lapor portal berita Dream kelmarin.
Dalam kejadian itu, seorang wanita  memakai tudung berwana merah jambu dilihat sedang belajar bermain lato-lato, manakala seorang lagi perempuan asyik bermain permainan tersebut.
Pada malam yang gelap gelita baru-baru ini, pocong tersebut berada berhampiran sebatang pokok di belakang kedua-dua wanita berkenaan tetapi mereka tidak menyedari akan kehadirannya.
Kedua-dua wanita itu ketawa sambil bermain lato-lato,  manakala si pocong asyik memerhatikan gelagat mereka.
Video pocong itu menjadi tular sehingga menarik perhatian seorang pesohor  YouTube, Ryan Kamisa.
“Betul, itu ada sosok pocong di belakang,” tulis Ryan dalam saluran YouTube Misteri Tapal Batas dan memberitahu bahawa makhluk halus mungkin tertarik dengan lato-lato kerana ia mengeluarkan bunyi nyaring ketika dimainkan.

Ryan mengingatkan masyarakat untuk tidak bermain lato-lato pada waktu malam kerana bunyi permainan itu dipercayai menarik kehadiran makhluk halus. – Agensi


946 permohonan warganegara tanpa kerakyatan dari Sarawak dimuktamad Jun
Oleh CHERINE JON

9 Mac 2023, 5:11 pm
KUCHING – Kementerian Dalam Negeri (KDN) akan memuktamadkan sebanyak 946 permohonan warganegara tanpa kerakyatan dari Sarawak menjelang Jun ini.
Menterinya, Datuk Seri Saifuddin Nasution Ismail berkata, kesemua permohonan itu diterima sejak Jawatankuasa Khas Bersama KDN dan Kementerian Pembangunan Wanita, Kanak-Kanak dan Kesejahteraan Komuniti Sarawak diaktifkan pada Januari lalu.
“Memuktamadkan permohonan warganegara tanpa kerakyatan ini bermaksud ada pemohon yang berjaya dan sebaliknya (tidak berjaya),” katanya selepas menyempurnakan penganugerahan taraf kewarganegaraan Malaysia kepada 40 kanak-kanak di sini, hari ini.
Menurut Saifuddin, sebelum ini kementeriannya meluluskan sebanyak 177 permohonan kerakyatan dari Sarawak.
Beliau berkata, kementeriannya juga akan menilai dan mempertimbangkan sebanyak 146 permohonan kewarganegaraan dari Sarawak di bawah Perkara 15A Perlembagaan Persekutuan.
Katanya sekiranya diluluskan, pemohon terbabit diiktiraf sebagai rakyat Malaysia.

“Mereka akan mempunyai hak sebagai warganegara dan dilindungi serta berpeluang mendapat pendidikan dan perkhidmatan kesihatan,” katanya.
Sementara itu, Saifuddin berkata, di peringkat nasional, kementeriannya menyasar untuk menyelesaikan sehingga 10,000 permohonan kewarganegaraan menjelang hujung tahun ini.
“Sejak saya dilantik untuk menerajui KDN, kita telah memberikan pertimbangan keputusan kepada 4,297 permohonan di  bawah pelbagai Perkara di bawah Perlembagaan,” katanya. – KOSMO! ONLINE


Dewan Rakyat: Kerajaan tanggung subsidi elektrik RM10.76 bilion
Oleh KOSMO!

9 Mac 2023, 5:50 pm
KUALA LUMPUR – Kira-kira RM10.76 bilion telah diperuntukan kerajaan bagi menampung subsidi bil elektrik untuk pengguna domestik dan pengguna bukan domestik kategori voltan rendah (LV) bagi tempoh 1 Januari hingga 30 Jun depan.
Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata, subsidi tersebut diberikan kepada perniagaan mikro, kecil dan sederhana (PMKS) termasuk restoran, kedai runcit, bengkel kecil serta pengguna dalam kategori pertanian seperti petani, penternak dan pekebun.
Jelas beliau, dengan pemberian subsidi tersebut, seramai 9.5 juta pengguna elektrik yang mewakili 99 peratus daripada keseluruhan pengguna di Semenanjung Malaysia tidak akan terkesan dengan kenaikan kos bahan api penjanaan elektrik.
Menurutnya, tarif elektrik disemak setiap enam bulan sekali melalui mekanisme Imbalance Cost Pass-Through (ICPT) dengan mengambil kira kos bahan api dan kos penjanaan lain bagi tempoh enam bulan ke belakang.
“Dalam hal ini, kos ICPT bagi tempoh Julai hingga Disember 2022 adalah sebanyak RM16.16 bilion bersamaan kadar surcaj 27 sen/kWj yang sepatutnya dilepaskan kepada semua pengguna bagi tempoh Januari hingga Jun 2023.
“Namun begitu, kerajaan telah bersetuju untuk hanya melepaskan surcaj 20 sen/kWj sahaja kepada pengguna industri dan komersial (High Voltage – HV dan Medium Voltage – MV) bagi tempoh 1 Januari hingga 30 Jun depan.

“Baki surcaj sebanyak 7 sen/kWj bersamaan RM1.93 bilion ditampung oleh Kerajaan,” katanya ketika menggulung perbahasan Rang Undang-Undang Perbekalan 2023 di Dewan Rakyat hari ini.
Bagaimanapun kata Nik Nazmi, sekiranya kerajaan ingin mengekalkan surcaj 3.7 sen/kWj kepada pengguna industri dan komersial MV dan HV, kos tambahan sebanyak RM4.2 bilion perlu ditampung oleh kerajaan dalam bentuk subsidi bagi tempoh yang sama.
“Kos subsidi ini adalah terlalu tinggi untuk ditampung oleh kerajaan dan tambahan pula pengguna dalam kategori MV dan HV ini adalah terdiri daripada syarikat dan pihak industri yang menjalankan urus niaga serta mendapat keuntungan.
“Pengguna kategori ini memperoleh lebih banyak subsidi tersebut berbanding pengguna domestik kerana mereka menggunakan elektrik dalam kuantiti yang banyak,” ujarnya.-KOSMO! ONLINE


[VIDEO] Ramai tersentuh murid bantu suap kawan kudung makan
Oleh KOSMO!

9 Mac 2023, 4:34 pm
PETALING JAYA – Sebuah video memaparkan seorang murid menyuapkan makanan kepada rakannya yang kudung menyentuh hati orang ramai.
Rakaman berdurasi 19 saat itu turut tular di media sosial. Bagaimanapun, tidak dinyatakan di manakah video tersebut dirakam.
Menerusi rakaman itu, kelihatan seorang murid lelaki membantu memegang makanan rakannya yang kudung kedua-dua belah tangan.
Tinjauan di ruang komen mendapati, rata-rata pengguna terharu dengan kelakuan murid tersebut yang dikatakan amat mulia dan wajar dicontohi.
“Mulianya hati awak adik. Terharu tengok awak bantu mudahkan kawan awak nak makan. Sangat istimewa,” kata Ric.
“Ini yang dikatakan sahabat sejati,” kata Mud.

“Harapnya lebih ramai anak-anak yang sedang menempuh zaman mereka membesar dengan hati yang baik dan prihatin dengan orang lain. Terbaik adik,” kata Mas.
“Kasih anak. Tahniah kepada ibu bapa dan orang sekelilingnya. Andai kelak aku ada rezeki anak dan tuhan anugerahkan dia kekurangan, aku doa dia dapat kawan-kawan macam ini. Amin,” doa Cherrie.
Sehingga kini, video tersebut telah ditonton lebih 100,000 kali. – KOSMO! ONLINE.

Mulianya hati awak dik. Terharu tengok awak bantu mudahkan kawan awak nak makan tu. Sangat istimewa 🥹 pic.twitter.com/2sgIveoZfe
— ric. (@ric_callmeric) March 8, 2023


Buli jalanan: Pemandu Hilux, BMW akan dipanggil
Oleh NOR SHAFAWATI YUP

9 Mac 2023, 4:27 pm
SEREMBAN – Polis akan mengambil keterangan pemandu trak pikap Toyota Hilux dan kereta jenis BMW yang terlibat dalam kejadian buli jalanan di Lebuh Raya Seremban Port Dickson (SPDH) seperti yang tular di Tik Tok.
Ketua Polis Daerah Seremban, Asisten Komisioner Nanda Maarof berkata, pada pukul 10.30 pagi hari ini, pihaknya mengesan satu video tular berdurasi 16 saat memaparkan kejadian buli jalanan yang disunting melibatkan dua buah kenderaan.
“Kedua-dua pemandu dan saksi kejadian akan dipanggil untuk diambil keterangan. Siasatan mendapati kejadian berlaku pukul 2 petang, 30 Disember 2022 di Lebuh Raya SPDH menghala ke arah Port Dickson.
“Ia melibatkan seorang lelaki berusia 32 tahun yang memandu Toyota Hilux dan lelaki berusia 52 tahun yang juga pemandu kereta BMW,” katanya dalam kenyataan di sini, hari ini.
Nanda berkata, berdasarkan siasatan kejadian berpunca akibat pertelingkahan dua pemandu itu di kawasan Rehat dan Rawat (RnR) Mambau akibat beberapa komponen batang paip terjatuh daripada trak pikap dan hampir mengenai kereta BMW.
“Setelah berlaku pertelingkahan dan kedua-dua pihak beredar dari lokasi. Pemandu Toyota Hilux mengekori pemandu BMW dan memberhentikan kenderaan di lorong kanan di simpang empat lampu isyarat Sua
Betong, Port Dickson.

“Pemandu Toyota Hilux merakam gambar pemandu BMW kerana dia dirakam oleh pemandu BMW ketika berada di RNR Mambau,” katanya.
Selepas kejadian, kedua-dua pemandu terputus haluan ke arah destinasi masing-masing dan tiada kesinambungan kejadian yang tidak diingini yang berlaku ke atas kedua-dua pihak selepas itu. – KOSMO! ONLINE


Nabila Huda bawa D’Masiv bikin konsert di KL
Oleh KOSMO!

9 Mac 2023, 3:50 pm
TERUS mempertahankan perjuangan muzik selama dua dekad, D’Masiv dianggotai Rian Ekky Pradipta selaku vokalis, Dwiki Aditya Marsall (gitar), Nurul Damar Ramadan (gitar), Rayyi Kurniawan Iskandar Dinata (bass) dan Wahyu Piadji (dram) tetap mengatur langkah demi meneruskan kelangsungan kerjaya dalam bidang muzik.
Sempena ulang tahun ke-20, D’Masiv bukan hanya mengadakan siri jelajah menyusuri 20 kota di Indonesia, tahun ini. Malah, Malaysia dipilih menjadi satu salah destinasi bagi meraikan ulang tahun legasi muzik bersama peminat.
Buat julung kali, D’Masiv yang popular menerusi lagu Pergilah Kasih, Jangan Menyerah dan Cinta Ini Membunuhku akan tampil dalam konsert pertama di Malaysia.
Konsert D’Masiv Road To The World anjuran Neptunes Presents tersebut bakal menggegarkan lokasi prestij, Zepp Kuala Lumpur pada 2 Jun depan.
Penganjur Nabila Huda
Penganjurnya yang juga aktres terkenal, Nabila Huda berkata, D’Masiv adalah salah satu kumpulan Indonesia diminati sejak dahulu lagi, namun tidak pernah berpeluang menyaksikan konsert di Kuala Lumpur.

“2023 adalah ulang tahun D’Masiv ke-20, jadi Neptunes Presents ingin membawa D’Masiv bagi meraikan perjalanan muzik dan mendekati peminat di Malaysia di Zepp, Kuala Lumpur.
“Awal tahun ini, saya dan keluarga sempat bercuti ke Jakarta, Indonesia. Secara kebetulan, kami kami diundang oleh teman rapat untuk bertemu dengan vokalis D’Masiv, Rian Ekky Pradipta.
“Namun, tujuan asal pertemuan hanya untuk berkenalan. Tiada perancangan pun melamar D’Masiv untuk mengadakan konsert di Kuala Lumpur.
“Bagaimanapun, pengurus D’Masiv amat teruja dengan penganjuran konsert pertama Senandung Malam membabitkan Payung Teduh X Pusakata dan Efek Rumah Kaca yang dibawakan Neptunes Presents pada November, tahun lalu.
“Dari situ, timbul idea sekiranya kami berminat berkolaborasi dengan D’Masiv dalam menganjurkan Senandung Malam Volume 2 di Kuala Lumpur,” katanya.
Kemunculan pertama D’Masiv di KL
Anak kepada penyanyi rock legenda, Amy Search itu berkata, D’Masiv akan muncul dalam persembahan selama 120 minit pada 2 Jun depan.
“Ini adalah kemunculan pertama D’Masiv di Kuala Lumpur. Jadi, sudah tentu pilihan lagu daripada album pertama sehingga album terbaharu yang akan diperdengarkan,” katanya.
Hingga kini, D’Masiv sudah menghasilkan tujuh album iaitu Perubahan pada 2008, Perjalanan (2009), Persiapan (2012), Hidup Lebih Indah (2014), D’masiv (2016), Love 2019) dan terakhir, Time (2022).
Mengulas projek Senandung Malam, Nabila berkata, pihaknya sedang merancang mengadakan beberapa siri Senandung Malam membabitkan artis dari seberang dan tempatan untuk peminat.
“Konsep Senandung Malam lebih santai dan bertujuan menghiburkan peminat di Malaysia.
“Pemilihan artis juga berdasarkan permintaan peminat yang bukan sahaja dari kalangan kumpulan popular, malah kami teruja membawa penyanyi indie untuk tatapan peminat.
“Saya percaya penyanyi indie memiliki kelompok peminat yang tersendiri,” katanya.
Perincian informasi Konsert D’Masiv Road To The World akan diumumkan tidak lama lagi.


Thailand dilanda jerebu, 200,000 orang masuk hospital
Oleh KOSMO!

9 Mac 2023, 4:30 pm
BANGKOK – Hampir 200,000 orang dimasukkan ke hospital di Thailand kerana pencemaran udara pada minggu ini, kata beberapa pegawai ketika kota  Bangkok diselubungi jerebu berbahaya.
Bangkok yang mempunyai 11 juta penduduk dan merupakan antara destinasi pelancongan paling popular di dunia telah diliputi  jerebu selama beberapa hari, dipercayai berpunca daripada campuran asap kenderaan, pelepasan industri dan pembakaran tanah pertanian.
Lebih 1.3 juta orang jatuh sakit di Thailand akibat pencemaran udara sejak awal tahun ini, dengan hampir 200,000 dimasukkan ke hospital pada minggu ini sahaja, demikian menurut Kementerian Kesihatan Awam.
Doktor kementerian berkenaan, Kriangkrai Namthaisong semalam  menggesa kanak-kanak dan wanita hamil supaya berada di  rumah.
“Sesiapa sahaja yang berada di kawasan terbuka perlu memakai topeng antipencemaran N95 berkualiti tinggi,” katanya.
Ketika kemuncak pencemaran berlaku pada akhir Januari dan awal Februari lalu, pihak berkuasa di bandar-bandar  menggesa orang ramai untuk bekerja dari rumah.

Jurucakap Gabenor Bangkok,  Chadchart Sittipunt berkata, pihaknya tidak akan teragak-agak mengeluarkan satu lagi perintah serupa jika keadaan menjadi lebih teruk.
Kementerian Kesihatan Awam berkata, sebanyak  50 daerah di Bangkok semalam merekodkan paras tidak selamat zarah halus paling berbahaya dinamakan PM2.5,  manakala kandungan pencemaran itu hari ini  turut jauh melebihi garis panduan Pertubuhan Kesihatan Sedunia.
Paras PM2.5 telah melebihi had selamat untuk kebanyakan kawasan di Bangkok sejak tiga hari lalu, demikian menurut jabatan kawalan pencemaran kerajaan.
Keadaan menjadi  lebih teruk di bandar Chiang Mai, utara Thailand di mana petani membakar tunggul tanaman pada masa ini. – AFP


Muhyiddin diambil keterangan lebih lima jam
Oleh MOHD. HUSNI MOHD. NOOR

9 Mac 2023, 4:33 pm
PUTRAJAYA – Hampir lima jam berlalu namun, tiada tanda-tanda proses siasatan oleh Suruhanjaya Pencegahan Rasuah Malaysia (SPRM) terhadap Tan Sri Muhyiddin Yassin akan berakhir.
Bagaimanapun, ada spekulasi tersebar kononnya Pengerusi Perikatan Nasional (PN) itu akan ‘dilepaskan’ oleh SPRM petang ini.
Namun, tiada pengesahan berkaitan perkara itu.
Sementara itu, Ketua Penerangan Bersatu Datuk Razali Idris ketika dihubungi berkata, Muhyiddin akan diambil keterangan oleh SPRM sehingga lewat petang ini.
“Jika beliau (Muhyiddin) tidak ditahan, beliau mungkin akan ke Markas PAS Taman Melewar, Gombak, Selangor untuk solat maghrib dan solat hajat,” jelasnya.
Muhyiddin hadir di Ibu Pejabat SPRM, di sini, jam 11.15 pagi tadi bagi memberi keterangan dipercayai berkaitan kes salah guna dana kerajaan Program Jana Ekonomi Pemerkasaan Kontraktor Bumiputera Berwibawa (Jana Wibawa). – KOSMO! ONLINE


Bukit Aman siasat kenyataan Hadi Awang mahu jatuhkan kerajaan
Oleh AZMI NORDIN

9 Mac 2023, 4:11 pm
KUALA LUMPUR – Presiden Pas, Tan Sri Abdul Hadi Awang akan disiasat Unit Siasatan Jenayah Terkelas (USJT) Bukit Aman berhubung kenyataannya yang mendakwa Perikatan Nasional (PN) sedang berusaha menjatuhkan kerajaan.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan terhadap Ahli Parlimen Marang itu, yang dibuat Pemuda Amanah Nasional dan Angkatan Muda Keadilan (AMK) Selangor di Ibu Pejabat Polis Daerah (IPD) Dang Wangi, semalam.
“Kes berkenaan akan disiasat oleh Unit Siasatan Jenayah Terkelas Bukit Aman,” katanya ringkas dalam sidang media di Ibu IPD Sentul, di sini, ketika diminta mengulas mengenai perkembangan isu berkenaan.
Terdahulu, Angkatan Muda Keadilan (AMK) dan Pemuda Amanah Nasional membuat satu laporan polis terhadap Presiden PAS, Tan Sri Abdul Hadi Awang berhubung pengakuannya bahawa ada usaha oleh PN untuk ‘menjatuhkan’ Kerajaan Perpaduan.
Sebelum itu, media melaporkan Abdul Hadi berkata tindakan menjatuhkan kerajaan adalah biasa dalam politik.
Beliau berkata, PN berhak untuk meneruskan rancangan menumbangkan Kerajaan Perpaduan maskipun ada yang meremehkan perkara itu. -KOSMO! ONLINE


21 kes ketirisan diesel dikesan dalam Op Tiris
Oleh ASLIZA MUSA

9 Mac 2023, 4:05 pm
GERIK – Sebanyak 21 kes ketirisan diesel bersubsidi melibatkan rampasan bernilai RM283,375 direkodkan di seluruh negara sepanjang tujuh hari Ops Tiris dilaksanakan sejak 1 Mac lalu.
Timbalan Ketua Pengarah Penguat Kuasa, Kementerian Perdagangan Dalam Negeri dan Kos Sara Hidup (KPDN), Aris Mamat berkata, rampasan itu membabitkan 93,740 liter bahan api yang berjaya diselamatkan daripada diseleweng.
Dalam tempoh itu, Sarawak mencatatkan kes tertinggi iaitu lima kes diikuti Negeri Sembilan dengan empat kes. Banyak kes yang berlaku di peringkat stesen minyak dan pemborong, bukan setakat pembelian oleh warga asing di stesen minyak.
“Mereka menggunakan pelbagai kenderaan termasuk kereta atau lori untuk mengisi diesel di stesen minyak sebelum dialihkan ke dalam tangki lain,” katanya pada sidang akhbar selepas melakukan pemeriksaan khas di Kompleks Imigresen, Kastam, Kuarantin dan Keselamatan (ICQS) Pengkalan Hulu, di sini hari ini.
Sepanjang Op Tiris dijalankan, sebanyak 168 pemeriksaan dijalankan di seluruh negara membabitkan 178 pegawai penguat kuasa.
Katanya, operasi dan pemantauan akan dipertingkatkan di semua peringkat terutama di kawasan sempadan selain stesen minyak dalam usaha mengekang kegiatan penyeludupan diesel bersubsidi. – KOSMO! ONLINE


Ingatkan serigala jadian, rupanya kambing sado
Oleh KOSMO

9 Mac 2023, 4:18 pm
WASHINGTON – Sebuah klip video tular di media sosial memaparkan penampakan makhluk yang disifatkan seperti kambing bertubuh sasa berkeliaran di sebuah kawasan pergunungan, lapor akhbar Daily Star semalam.
Klip video  enam saat itu menerima jutaan tontonan selepas beberapa jam ia dikongsikan di laman Twitter dengan pengguna yang memuat naik video tersebut menulis: “Kambing gunung bertubuh sasa dilihat di hutan.”
Dalam video tersebut, makhluk berwarna putih dan berbulu dilihat muncul dari sebalik semak-samun serta kelihatan seperti sedang mencari makan.
Ia berada pada jarak hanya beberapa meter dari sebuah dek kayu di mana jurukamera sedang berdiri.
Ia juga mempunyai lapisan bulu tebal, ekor pendek dan tanduk berwarna hitam.
Jurukamera menjaga jarak selamat dari ‘kambing’ tersebut dan terus merakam aksinya sehingga ia hilang di sebalik pokok.

Video itu menerima pelbagai komen dengan ramai yang mengaitkannya dengan makhluk mitos misteri yang digelar Bigfoot.
“Nampaknya ia seperti telah makan semua kambing kecil,” kata seorang pengguna.
“Saya ingatkan saya sedang melihat serigala jadian,” kata pengguna lain. – Agensi


Muhyiddin dijangka berdepan 6 tuduhan salah guna kuasa, ubah wang haram esok
Oleh NUZULSHAM SHAMSUDDIN

9 Mac 2023, 4:39 pm
PUTRAJAYA – Presiden Parti Pribumi Bersatu Malaysia (Bersatu) Tan Sri Muhyiddin Yassin, dijangka akan menghadapi enam pertuduhan membabitkan empat salah guna kuasa dan dua kesalahan pengubahan wang haram di Mahkamah Sesyen di sini esok.
Bagi kesemua pertuduhan itu, pendakwaan dikemukakan mengikut Seksyen 23 Akta Suruhanjaya Pencengahan Rasuah Malaysia (SPRM) 2009 dan Subseksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFPUAA).
Sementara itu satu sumber ketika dihubungi pemberita mengesahkan perkara berkenaan.
Terdahulu, Ketua Pesuruhjaya SPRM, Tan Sri Azam Baki, mengesahkan Muhyiddin yang juga Pengerusi Perikatan Nasional (PN) dan Ahli Parlimen Pagoh didakwa di mahkamah pagi esok.
Pendakwaan dipercayai berkaitan kes salah guna dana awam program Jana Ekonomi Pemerkasaan Kontraktor Bumiputera Berwibawa (Jana Wibawa).
Jana Wibawa dilaksanakan ketika pandemik Covid -19 dan ia adalah kesinambungan kepada Program Pembangunan Kontraktor Binaan Bumiputera Berwibawa yang dimulakan pada 1993.

Pelaksanaannya diluluskan Jemaah Menteri pada 13 November 2020 ketika kerajaan ditadbir PN yang diterajui Muhyiddin.
Terdahulu pada 18 Februari lalu, Muhyiddin mengesahkan dipanggil SPRM untuk memberi keterangan mengenai Jana Wibawa sebagai saksi dan bukannya suspek.
Bagaimanapun, sehari kemudian SPRM mengesahkan bekas Perdana Menteri itu antara suspek yang disiasat berhubung kes berkenaan dan siasatan ke atasnya masih diteruskan.
Kemudian pada 20 Februari, SPRM memaklumkan seorang pemimpin kanan sebuah parti politik berstatus Ahli Parlimen dan seorang Ketua Pegawai Eksekutif (CEO) sebuah syarikat, ditahan berhubung kes Jana Wibawa.
Selang sehari, bekas Ketua Penerangan Bersatu, Datuk Wan Saiful Wan Jan, didakwa di Mahkamah Sesyen Kuala Lumpur atas pertuduhan meminta dan menerima rasuah berjumlah RM6.9 juta membabitkan projek Jana Wibawa bernilai RM232 juta pada tahun lalu. Bagaimanapun, beliau mengaku tidak bersalah.
Pada hari sama, Timbalan Ketua Bahagian BERSATU Segambut, Adam Radlan Adam Muhammad, dihadapkan di mahkamah sama atas dua pertuduhan termasuk menerima rasuah RM500,000 membabitkan projek Jana Wibawa.
Dia sekali lagi didakwa di Mahkamah Sesyen Shah Alam pada 22 Februari atas kesalahan menerima rasuah berjumlah RM4.1 juta berkaitan projek sama, disusuli pendakwaan kali ketiga pada 28 Februari berhubung projek Jana Wibawa di Mahkamah Sesyen Kuala Lumpur, atas pertuduhan meminta rasuah RM2 juta. – KOSMO! ONLINE.


Tiada campur tangan pihak luar elak dua jawatan tertinggi UMNO dipertandingkan
Oleh KOSMO!

9 Mac 2023, 4:23 pm
KUALA LUMPUR – Presiden UMNO, Datuk Seri Ahmad Zahid Hamidi menegaskan bahawa tiada ‘campur tangan’ pihak luar untuk mengelakkan jawatan Presiden dan Timbalan Presiden dipertandingkan pada pemilihan akan datang.
Jelas Ahli Parlimen Bagan Datuk itu, keputusan tidak mempertandingkan kedua-dua jawatan itu adalah termaktub mengikut klausa dalam Akta Pertubuhan 1966 (Akta 832), dan memerlukan Jabatan Pendaftaran Pertubuhan (RoS) untuk mengabsahkan sesuatu keputusan.
“Tiada campur tangan luar kerana ada dua pengadu yang mencabar usul yang dikemukakan dalam Perhimpunan Agung Umno (PAU) pada 2022 dan usul itu diteliti oleh Pengerusi Tetap yang mengikut semua peraturan serta fasal dalam Perlembagaan.
“Perlu diketahui bahawa badan tertinggi (UMNO) adalah PAU, apabila PAU membuat keputusan dan ia diterima lebih 95 peratus perwakilan, maka kita masih santuni aduan yang dibuat oleh dua ahli UMNO itu,” katanya di Parlimen hari ini.
Dalam pada itu, mengulas mengenai pandangan bekas pemimpin UMNO yang mendakwa ada sesuatu tidak kena dengan pengeculian tersebut, Ahmad Zahid berkata, ia adalah sebagai pandangan peribadi individu tersebut.
“Sebagaimana yang disebut oleh Menteri Dalam Negeri (Datuk Seri Saifuddin Nasution Ismail), jika ada yang tak puas hati maka mereka boleh buat aduan ke mahkamah,”katanya.-KOSMO! ONLINE.


Keputusan menteri boleh atasi pegawai, agensi – Anwar
Oleh NUR HUDA MUSA

9 Mac 2023, 3:08 pm
KUALA LUMPUR – Menteri mempunyai kuasa untuk mengatasi keputusan yang dibuat oleh pegawai atau agensi yang berkaitan, kata Perdana Menteri, Datuk Seri Anwar Ibrahim.
Beliau memaklumkan, adakalanya keputusan yang dibuat mengatasi pegawainya apabila beliau merasakan perkara itu lebih berkepentingan untuk semua.
“Biasanya dalam kerja saya di Jabatan Perdana Menteri dan Menteri Kewangan, adakalanya saya boleh mengatasi keputusan pegawai saya.
“Umpamanya dulu pegawai diarah memberi projek mengikut rundingan terus, saya mengatasi keputusan mereka kerana saya fikir lebih baik proses tender supaya lebih telus,” katanya ketika ditemui media selepas merasmikan Festival Taman Kuala Lumpur 2023 di Taman Tasik Titiwangsa, di sini hari ini.
Beliau berkata demikian sebagai respons mengenai tindakan Menteri Dalam Negeri, Datuk Seri Saifuddin Nasution Ismail yang dikatakan mengatasi keputusan Jabatan Pendaftaran Pertubuhan Malaysia (Ros) berhubung usul tambahan Perhimpunan Agong UMNO 2022 untuk tidak mempertandingkan dua jawatan tertinggi parti berkenaan.
“Ia dalam peruntukan undang-undang. Ada kuasa RoS yang kemukakan kepada menteri. Ada kuasa menteri.

“Biar menteri jelaskan dan menteri sudah jelaskan,” ujarnya.
Baru-baru ini, bekas Ketua Pemuda UMNO, Khairy Jamaludin Abu Bakar menyifatkan kenyataan dikeluarkan Saifuddin untuk menggunakan kuasanya dalam pengecualian undang-undang terhadap UMNO menunjukkan parti itu melanggar Akta Pertubuhan. – KOSMO! ONLINE


OPR kekal pada 2.75 peratus
Oleh KOSMO!

9 Mac 2023, 3:49 pm
PETALING JAYA – Jawatankuasa Dasar Monetari (MPC) Bank Negara Malaysia dalam mesyuarat yang diadakan hari ini telah membuat ketetapan untuk mengekalkan Kadar Dasar Semalaman (OPR) pada 2.75 peratus.
Ini adalah keputusan kali kedua MPC bank pusat mengekalkan kadar OPR selepas bermesyuarat pada 19 Januari lalu.
Kadar OPR dinaikkan sebanyak 25 mata asas kepada 2.75 peratus pada 3 November tahun lalu.
Menurut kenyataan BNM yang dikeluarkan di sini hari ini, pada tahap OPR semasa, pendirian dasar monetari kekal akomodatif dan menyokong pertumbuhan ekonomi.
“MPC akan terus menilai kesan pelarasan OPR secara kumulatif memandangkan kesan sela masa (lag effect) dasar monetari terhadap ekonomi.
“Ia juga akan terus berwaspada terhadap faktor kos yang boleh menjejaskan prospek inflasi, termasuk faktor yang disebabkan oleh perkembangan pasaran,” jelasnya. – KOSMO! ONLINE


Kedudukan strategik Hospital Cyberjaya sebagai ‘primary responding hospital’
Oleh KAMARIAH KHALIDI

9 Mac 2023, 3:21 pm
CYBERJAYA- Kedudukan strategik Hospital Cyberjaya dilihat berpotensi sebagai ‘primary responding hospital’ bagi sebarang bencana di pintu masuk negara seperti di Lapangan Terbang Antarabangsa Kuala Lumpur (KLIA Terminal 1) dan KLIA Terminal 2.
Menteri Kesihatan, Dr. Zaliha Mustafa berkata, pada masa sama, arena Litar Antarabangsa Sepang dan Silicon Valley Cyberjaya di Sepang juga berupaya memanfaatkan perkhidmatan kesihatan di hospital itu.
“Sejajar dengan usaha memperkukuhkan penyampaian perkhidmatan kesihatan negara, pembinaan Hospital Cyberjaya ini bertujuan untuk mengurangkan Bed Occupancy Rate (BOR) hospital-hospital di Lembah Klang yang tinggi.
“Pada masa ini, kadar penggunaan katil di hospital-hospital awam di Sepang dan Hulu Langat terutama Hospital Kajang adalah melebihi 90 peratus sementara BOR melebihi 80 peratus bagi Hospital Serdang dan Hospital Ampang,” katanya.
Teks ucapan Zaliha dibacakan Timbalan Menteri Kesihatan, Lukanisman Awang Sauni pada Majlis Perasmian Hospital Cyberjaya, hari ini. Sultan Selangor, Sultan Sharafuddin Idris Shah berkenan merasmikan Hospital Cyberjaya hari ini.
Turut berangkat, Tengku Permaisuri Selangor, Tengku Permaisuri Norashikin dan Raja Muda Selangor, Tengku Amir Shah Sultan Sharafuddin Idris Shah.

Menurut beliau, terdapat isu prosedur pembedahan yang tertunggak yang mana 85.1 peratus daripadanya di Lembah Klang bertumpu di hospital awam sekitar Cyberjaya.
“Sehubungan itu, pelaksanaan hospital kluster antara Hospital Cyberjaya dan Hospital Selangor Selatan (Kajang, Serdang dan Ampang) dapat memperkukuhkan perkongsian sumber serta perkhidmatan kepakaran untuk jangka masa panjang.
“Menerusi pembinaan Hospital Cyberjaya dan kerjasama fasiliti kesihatan lain, pelbagai program dapat dirancang dan dilaksanakan dengan lebih menyeluruh seperti perluasan aktiviti saringan kesihatan selain pelaksanaan program imunisasi buat wanita dan kanak-kanak,” jelasnya. – KOSMO! ONLINE


Gaji permulaan kecil, faktor simpanan KWSP sikit
Oleh SITI A'ISYAH SUKAIMI

9 Mac 2023, 3:12 pm
PETALING JAYA – Gaji permulaan lebih rendah bagi mereka yang memulakan kerjaya sebelum gaji minimum dilaksanakan pada 2013, antara faktor jumlah simpanan Kumpulan Wang Simpanan Pekerja (KWSP) kumpulan usia 40 hingga 54 tahun mempunyai baki RM10,000 atau kurang.
KWSP dalam kenyataannya memaklumkan, faktor lain seperti cabaran struktur gaji di mana 44 peratus penyumbang KWSP mempunyai pendapatan kurang daripada RM2,000 dan 81 peratus mempunyai pendapatan kurang daripada RM5,000.
“Selain itu, caruman tidak konsisten disebabkan oleh ahli beralih keluar dan masuk dari sektor formal, di mana hanya 45 peratus daripada 4.81 juta ahli dalam kumpulan umur ini telah membuat caruman pada tahun 2022, manakala selebihnya tidak membuat sebarang caruman pada tahun lepas.
“Hanya separuh daripada tenaga kerja sektor swasta di bawah kontrak pekerjaan formal diwajibkan untuk membuat caruman kepada KWSP. Tenaga kerja selebihnya terdiri daripada individu dalam sektor lain seperti pertanian, pekerjaan tidak formal, pekerja kontrak atau pemilik perniagaan,” katanya hari ini.
Menurut kenyataan itu, faktor terakhir ialah sebanyak 2.85 juta atau 59 peratus daripada ahli dalam kumpulan umur ini telah memohon satu atau lebih daripada pengeluaran berkaitan Covid-19 dan mengeluarkan sebanyak RM62 bilion, seterusnya mengurangkan lagi jumlah simpanan mereka.
KWSP menjelaskan, sehingga akhir Disember 2022, terdapat 4.81 juta ahli dalam lingkungan umur 40 hingga 54 tahun, dengan 2.17 juta merupakan ahli aktif dan 2.64 juta ahli tidak aktif (didefinisikan sebagai tidak membuat sebarang caruman dalam setahun lepas).

Sementara itu, KWSP menyambut baik inisiatif sumbangan ‘one-off’ sebanyak RM500 oleh kerajaan yang akan terbuka kepada ahli aktif dan tidak aktif sebagai langkah untuk meningkatkan simpanan persaraan ahlinya. – KOSMO! ONLINE


Haram ‘sondol’ rumah tangga orang supaya bercerai – Ustaz Azhar Idrus
Oleh KOSMO!

9 Mac 2023, 3:27 pm
PETALING JAYA – Haram hukumnya sekiranya seseorang itu dengan sengaja mengganggu dan merosakkan rumah tangga orang supaya pasangan suami isteri tersebut bercerai.
Menerusi penjelasan pendakwah bebas, Ustaz Azhar Idrus berkata, terdapat perbezaan antara mengganggu rumah tangga orang dengan poligami yang dibenarkan di dalam Islam.
“Dalam Islam ini, dia kahwin seorang. Jika kamu kahwin lebih daripada seorang (adalah) dibolehkan, bukan disuruh. Cuma kena faham, kalau makna ‘sondol’ itu ialah orang perempuan yang dia sengaja nak merosakkan rumah tangga orang lain, baru hukumnya haram.
“Tapi kalau dia nak berkahwin dengan suami orang, hukumnya harus. Ramai orang salah faham, dia kata kalau kahwin dengan suami orang dikira merampas, salah,” tegasnya menerusi video menjawab soalan sewaktu ditemu bual pendakwah muda, Furqan Fawwaz.
Mengulas lanjut, Ustaz Azhar berkata, wanita yang disifatkan sebagai perampas apabila dia berkahwin dengan suami orang, seterusnya menyuruh lelaki tersebut menceraikan isteri pertama.
“Dia kahwin dengan suami orang dan dia suruh cerai isteri tua, perampas. Dia hidup dengan baik, dia akan jadi isteri yang kedua, itu bukan perampas. Itulah yang dibenarkan dalam Islam.

“Hukum tu tengok-tengok dulu, bukan dengan emosi. Kalau memang dia ganggu rumah tangga orang supaya ranap rumah tangga itu, supaya bercerai laki bini itu haram. Itu bukan pendapat saya, itu pandangan di sisi Islam,” tegasnya. – KOSMO! ONLINE


Amaran ribut petir di 5 negeri petang ini
Oleh KOSMO!

9 Mac 2023, 3:40 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di Pahang, Negeri Sembilan, Johor, Sarawak dan Sabah sehingga pukul 5 petang ini.
MetMalaysia dalam kenyataan melaporkan, amaran tersebut melibatkan beberapa kawasan di lima negeri tersebut.
“Kawasa tersebut ialah Pahang (Pekan dan Rompin), Negeri Sembilan (Jempol) manakala Johor (Segamat, Batu Pahat, Kluang, Mersing, Pontian dan Kota Tinggi).
“Selain itu, Sarawak terdiri daripada Sarikei (Julau), Sibu, Mukah (Tanjung Manis, Daro, Matu dan Dalat), Kapit (Song dan Kapit) dan Miri (Subis, Beluru, Miri dan Marudi), manakala Sabah melibatkan Pedalaman (Kuala Penyu dan Beaufort) dan Pantai Barat (Papar dan Penampang),” katanya hari ini.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
Katanya, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Dewan Rakyat: 16,752 aduan diterima NSRC sehingga 31 Januari lalu
Oleh AHMAD SHAHERMAN SHAMSURI

9 Mac 2023, 3:17 pm
KUALA LUMPUR – Sebanyak 16,752 panggilan membabitkan pelbagai kes penipuan dan khidmat nasihat diterima Pusat Respons Scam Kebangsaan (NSRC) sehingga 31 Januari lalu.
Timbalan Menteri Kewangan, Steven Sim, berdasarkan aduan tersebut pihak Polis Diraja Malaysia telah membuka 751 kertas siasatan kertas siasatan di bawah Seksyen 420 Kanun Keseksaan.
“Sementara itu, sebanyak 24 kertas siasatan pula dibuka mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
“Kita juga telah membeku akaun berjumlah RM24.3 juta bagi tujuan siasatan berhubung kes-kes penipuan tersebut,” katanya di Dewan Rakyat, hari ini.
Beliau berkata demikian bagi menjawab soalan tambahan Khoo Poay Tiong (PH-Kota Melaka) yang mahu tahu keberkesanan penubuhan NSRC.
Tambah beliau, kerajaan juga sedang meneliti dan mengkaji bagi menambah baik perundangan sedia ada bagi mengesan modus operandi dilaksanakan penjenayah dalam penipuan atas talian yang sentiasa berubah dari masa ke masa.-KOSMO! ONLINE


Pengurangan cukai taksiran fasa dua untuk penduduk Putrajaya
Oleh MOHD RIDZAUDDIN ROSLAN

9 Mac 2023, 3:44 pm
PUTRAJAYA- Kerajaan bersetuju memberikan pengurangan cukai taksiran fasa 2 di Putrajaya kepada pemilik kediaman strata (selain rumah mampu milik) sebanyak lima peratus, manakala pemilik kediaman teres ditawarkan sebanyak 20 peratus.
Perdana Menteri, Datuk Seri Anwar Ibrahim berkata, beliau mengambil maklum keluhan pemilik harta selain rumah mampu milik berhubung cukai taksiran dikenakan ke atas premis kediaman tinggi berbanding kawasan sekitarnya.
“Setelah meneliti penerangan lanjut daripada pihak berwajib, saya bersetuju agar pengurangan cukai taksiran fasa dua di Putrajaya diberikan kepada pemilik kediaman strata (selain rumah mampu milik) sebanyak lima peratus dan pemilik kediaman teres pula 20 peratus.
“Pengurangan cukai taksiran itu diberikan kepada kediaman yang siap dibina selepas 2017, yang mana potongan akan diberikan ke atas jumlah cukai taksiran yang dikenakan,” katanya dalam kenyataan di sini tadi.
Perdana Menteri berkata, ia melibatkan sejumlah hampir 2,700 unit kediaman strata dan teres siap dibina selepas 2017 yang akan mula dilaksanakan mulai 1 Julai 2023 sehingga penilaian semula oleh Perbadanan Putrajaya.
“Pengurangan ini juga selaras dengan aspirasi Malaysia Madani melalui elemen Ihsan yang seterusnya dapat dipanjangkan kepada ruang lingkup lebih luas bagi mengurangkan beban ditanggung penduduk dalam mendepani kos sara hidup khususnya golongan M40 yang memiliki kediaman strata dan teres di Putrajaya,” jelasnya. – KOSMO! ONLINE


Agong, Permaisuri Agong zahir ucapan takziah pemergian Syed Razak
Oleh MUHAMMAD NAJIEB AHMAD FUAD

9 Mac 2023, 3:36 pm
PETALING JAYA – Yang Dipertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga mantan Menteri Besar Kedah, Datuk Seri Syed Razak Syed Zain, yang telah kembali ke Rahmatullah semalam (8 Mac).
Dalam kenyataan dimuat naik di Facebook Istana Negara memaklumkan, Seri Paduka Baginda berdua menzahirkan rasa dukacita dengan pemergian Allahyarham dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu ini.
“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan para solihin,” kata kenyataan itu di sini, hari ini.
Allahyarham merupakan Menteri Besar Kedah kelapan dan mempunyai jasa yang besar kepada masyarakat dan negeri Kedah.
Allahyarham adalah bekas Ahli Dewan Undangan Negeri (ADUN) Kubang Rotan dan menjadi Menteri Besar Kedah bermula pada tahun 1999 hingga 2005.
Allahyarham meletak jawatan Menteri Besar semasa pentadbiran bekas Perdana Menteri Tun Abdullah Ahmad Badawi disebabkan masalah kesihatan. – KOSMO! ONLINE


Saya tak suka dan benci dituduh gay – Atiq Azman
Oleh MOHAMMAD SHAHEMY AZMI

9 Mac 2023, 3:15 pm
PETALING JAYA – Hanya kerana memiliki wajah ‘jambu’ dan bibir yang merah, pelakon Atiq Azman kerap dituduh sebagai lelaki yang menyukai kaum sejenis (homoseksual) atau gay oleh netizen.
Bagaimanapun, pelakon berusia 23 tahun itu menegaskan bahawa dia tidak suka dan benci dengan tuduhan sebegitu yang dianggap sebagai satu fitnah untuk menjatuhkan dirinya.
Ujar Atiq atau nama lengkapnya Raja Muhammad Atiqullah Shah Raja Azman Shah, dia memang menentang habis-habisan kelompok itu (gay) lebih-lebih lagi apabila dia dituduh tergolong dalam kumpulan mereka.
“Saya tidak boleh terima bila orang tuduh saya menyukai kaum sejenis atau terlibat dengan aktiviti LGBTQ.
“Memang saya menentang habis-habisan. Saya mahu tegaskan memang saya tidak suka dan benci apabila dituduh gay,” katanya kepada Kosmo! Online.
Ujar pelakon drama Nur itu lagi, dia terpaksa bersuara apabila netizen mula melemparkan tuduhan terhadapnya secara berlebihan gara-gara berkongsi gambar menayang bentuk badannya dalam Instagram baru-baru ini.

Mengakui apa yang dia lakukan itu salah, Atiq menerima secara terbuka teguran yang diberikan kepadanya, namun menentang jika dilabel sebagai lelaki gay.
“Saya mengaku salah (berkongsi gambar badan). Saya terima teguran orang. Cuma saya tidak boleh terima bila dituduh gay.
“Saya boleh terima jika mereka (peminat gay) menyukai saya sebagai seorang pelakon, tapi kalau lebih daripada itu, memang saya tidak suka,” ujarnya.
Dalam pada itu, Atiq juga menepis dakwaan mengatakan dirinya sengaja mencari perhatian atau publisiti kerana menayang bentuk badannya dalam media sosial, sebaliknya hanya mengikut trend yang dilakukan oleh lelaki lain yang bersenam di gimnasium.
“Saya tidak mencari publisiti. Saya hanya ikut trend dan akui perkara itu salah. Saya sudah pun memadam gambar tersebut dalam media sosial,” jelasnya.
Gara-gara menyuarakan tentangan terhadap golongan LGBTQ, Atiq juga tidak terlepas apabila dituduh terlalu lantang oleh kelompok tersebut.
Bagaimanapun, pelakon bertubuh sasa itu tidak kisah dengan tanggapan mereka kerana menganggap apa yang disuarakannya adalah perkara benar.
“Lantaklah apa nak cakap. Saya rasa tidak salah. Ada ramai lagi artis lelaki lain yang kongsi gambar sebegitu, tetapi kenapa tak kena kecam dan dituduh gay?
“Mungkin hanya sebab saya berwajah jambu dan bibir merah, jadi mereka anggap saya begitu,” kata Atiq yang ditemui pada majlis Apresiasi Bersama Media Sempena Program Khas Ramadan RTM 2023 di Angkasapuri, baru-baru ini.
Dalam perkembangan lain, Atiq berkata, dia kini sibuk menguruskan perniagaan berasaskan produk penjagaan wajah khusus untuk lelaki sebagai bidang baharu dalam dunia perniagaan.
“Sekarang saya ada menjalankan perniagaan produk penjagaan wajah khusus untuk lelaki. Ada pencuci muka dan serum.
“Sekurang-kurangnya perniagan ini boleh membantu saya menjana pendapatan jika tidak mendapat tawaran berlakon pada masa hadapan. – KOSMO! ONLINE


Muhyiddin didakwa rasuah RM232.5 juta, ubah wang haram RM195 juta
Oleh Abdul Rahman Razali

10 Mac 2023, 8:43 pm
Muhyiddin didakwa rasuah RM232.5 juta, ubah wang haram RM195 juta | 15 MINIT MMTV 10 MAC 2023


Lari ke hutan selepas tikam mati adik saudara
Oleh AZMI NORDIN

10 Mac 2023, 10:21 pm
HULU SELANGOR – Seorang lelaki warga Myanmar ditahan di dalam hutan selepas disyaki membunuh adik saudaranya sehingga isi perut terburai di sebuah rumah pekerja estet Sungai Gumit, Kampung Sungai Serian, Kalumpang, di sini, semalam.
Timbalan Ketua Polis Daerah Hulu Selangor, Deputi Superintendan Mohd. Asri Mohd. Yunus berkata, pihaknya menerima laporan tersebut pada pukul 6.46 petang semalam daripada salah seorang pekerja estet tempat kejadian.
Katanya, pengadu memberitahu ada pergaduhan melibatkan dua lelaki warga Myanmar di tempat tersebut.
“Kejadian itu berlaku di sebuah rumah pekerja ladang di situ sehingga menyebabkan salah seorangnya cedera parah.
“Setibanya anggota di lokasi kejadian, mangsa berusia 29 tahun ditemui meninggal dunia dalam keadaan tertiarap dengan isi perut terkeluar,” katanya dalam kenyataan hari ini.
Menurut Asri, suspek menggunakan pisau yang tajam ketika bergaduh dengan mangsa sehingga menyebabkan kematian.

“Bertindak di atas maklumat, pada pukul 1.30 pagi tadi, pihaknya telah menahan dua warga asing dipercayai tinggal bersama mangsa.
“Susulan tangkapan itu, seorang lagi suspek utama berjaya ditangkap di kawasan hutan berhampiran tempat kejadian,” katanya.
Jelas Asri, ujian air kencing kesemua suspek berusia 28 hingga 33 tahun adalah negatif dan tiada rekod jenayah lampau.
Ekoran itu, dua suspek ditahan reman 14 hari sehingga 23 Mac hadapan dan seorang lagi akan dibawa ke Mahkamah Sesyen Kuala Kubu Baru untuk permohonan reman.
Motif kejadian kerana salah faham antara mereka semasa minum minuman keras dan kes disiasat di bawah Seksyen 302 Kanun Keseksaan. – KOSMO! ONLINE


100 kanak-kanak ceria terima bantuan persekolahan
Oleh ISKANDAR SHAH MOHAMED

10 Mac 2023, 8:15 pm
KUALA SELANGOR – Kegembiraan terpancar pada wajah 100 kanak-kanak apabila menerima bantuan persekolahan daripada Yayasan TZA di Kampung Pasir Tuntong di sini, hari ini.
Kesemua mereka merupakan pelajar sekolah rendah berusia tujuh hingga 12 tahun daripada golongan anak yatim dan keluarga kurang berkemampuan.
Penerima, Zaiti Zuliza Yup, 36, berkata, sumbangan berupa beg dan peralatan sekolah itu jelas membantu meringankan beban kehidupan keluarganya.
“Umum mengetahui kos sara hidup kini semakin meningkat dan menjejaskan golongan kurang berkemampuan.
“Justeru, bantuan seumpama ini amat diperlukan ibu bapa menjelang sesi persekolahan yang bakal dibuka dalam tempoh seminggu lagi,” kata ibu kepada empat anak itu ketika ditemui pada program Back To School itu petang tadi.
Terdahulu, bantuan termasuk sejumlah wang tunai itu diserahkan Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz.

Bagi kakitangan kerajaan, Tengku Mohd Fahmi Tengku Nasaruddin, 37, dia sekeluarga menghargai sumbangan seumpama itu yang kali pertama diterimanya tahun ini.
“Bantuan itu membantu persiapan sekolah anak perempuan saya yang berusia tujuh tahun.
“Saya berharap sumbangan itu dapat diteruskan kepada golong sasaran yang memerlukan perhatian semua pihak,” ujarnya.
Sementara itu, Tengku Zafrul berkata, kampung berkenaan merupakan destinasi kedua beliau ke Kuala Selangor selepas memegang jawatan menteri tersebut. – KOSMO! ONLINE


Wani Syaz tubuh tabung bantu mangsa banjir Batu Pahat
Oleh HANISAH SELAMAT

10 Mac 2023, 8:34 pm
KUALA LUMPUR – Kediaman turut terjejas akibat banjir tidak menghalang penyanyi Wani Syaz untuk membantu mangsa lain di Batu Pahat, Johor dengan mengagihkan barangan keperluan kepada keluarga yang memerlukan.
Katanya, bersama ahli keluarga dan pekerja, mereka mengambil inisiatif membuka tabung bantuan bagi membantu kejiranan di kawasannya yang terkesan akibat banjir.
Penyanyi Lepaskan itu mengakui terharu apabila usaha mereka berjaya mengumpulkan RM5,000 yang digunakan untuk membeli makanan, produk penjagaan diri serta waterjet bagi tujuan pembersihan.
“Terima kasih kepada penyumbang yang bermurah hati meringankan beban mangsa banjir untuk untuk membeli barangan seperti makanan dan produk penjagaan diri dan alatan perlu untuk kerja membersihkan lumpur.
“Sebagai antara mangsa banjir, saya memahami situasi dilalui insan senasib terutama di kawasan kami yang mungkin ada di antaranya masih terkejut berdepan bah seteruk ini.
“Dibantu ahli keluarga lain, kami cuma menolong pula orang lain menerusi inisiatif mengagihkan barang yang disokong dermawan budiman.

“Terima kasih juga kepada agensi kerajaan dan NGO lain yang turut turun padang membawa barangan perlu untuk mangsa di pusat pemindahan Sementara,” katanya kepada Kosmo! Online.
Wani Syaz ditemui ketika mempromosikan single baharu berduet dengan Wany Hasrita berjudul Sakitnya Penantian ciptaan komposer, A Ramlee dan Ezra Kong di ibu negara kelmarin.
Menurut penyanyi berusia 26 tahun itu, barangan elektrik di rumah dan kedai makan yang diusahakan juga ada yang tidak sempat diselamatkan dalam kejadian pada Sabtu lalu.
“Waktu hujan lebat saya di kedai, tetapi terus balik ke rumah tengok keadaan emak dan nenek berusia 80 tahun yang uzur dan terlantar di katil sejak bertahun-tahun lalu.
“Tengah malam itu air naik mendadak hingga saya cuma fikir selamatkan nenek dan lima ekor kucing dulu selain mencapai beberapa helai baju.
“Memang perabot dan barang elektrik di rumah ditenggelami air, manakala barangan kedai ada beberapa dapat kami alihkan ke atas meja sebelum pulang,” katanya.
Begitupun, Wani atau nama sebenarnya, Nursyazwani Selamat, reda berdepan musibah yang berlaku, selain berharap air cepat surut bagi membolehkan mereka dapat meneruskan kehidupan seperti biasa.
Menurutnya, kejadian banjir itu bukan kali pertama berlaku, tetapi menerusi dua pengalamannya terdahulu, air tidak naik secepat itu sehingga mencecah paras pinggang.
“Kejadian minggu lalu berlaku sangat cepat. Selalunya jika hujan tidak berhenti selama tiga atau empat hari barulah air akan masuk dalam rumah, tetapi tidaklah sampai ke paras pinggang.
“Sedar sahaja air sudah sampai ke paras pinggang, jadi kami tidak sempat menyelamatkan apa-apa
ditambah rasa terkejut kerana semuanya berlaku dengan cepat.
“Tahun lalu kawasan kampung saya dilanda bajir, tetapi rumah kami tidak terjejas kerana kedudukan rumah agak tinggi, ” kata anak bongsu daripada dua bersaudara itu lagi.
Dalam kesibukan menguruskan keluarga serta mengedarkan barangan kepada mangsa, Wani turut berulang alik antara Batu Pahat dan Kuala Lumpur untuk menyempurnakan pembikinan lagu serta video klip hari raya.
Ibarat serampang dua mata, pada masa sama dia juga ‘turun’ membeli bekalan untuk diagihkan kepada penduduk setempat. – KOSMO! ONLINE


Pertuduhan bukan atas desakan, tidak memihak sesiapa – Peguam Negara
Oleh MOHD RIDZAUDDIN ROSLAN

10 Mac 2023, 8:57 pm
PUTRAJAYA – Jabatan Peguam Negara menegaskan bahawa keputusan untuk mengenakan pertuduhan terhadap mana-mana individu ialah berdasarkan keterangan dan fakta hasil daripada penyiasatan serta bukan desakan mana-mana pihak atau faktor lain.
Peguam Negara, Tan Sri Idrus Harun berkata, ia susulan daripada tohmahan bahawa berlakunya pendakwaan terpilih (selective prosecution), bermotif politik dan penganiayaan (persecution) dalam pendakwaan kes baru-baru ini.
Katanya, keputusan dibuat dengan adil berdasarkan keterangan dalam kertas siasatan, tidak memihak kepada sesiapa berlandaskan teras integriti.
“Ini bagi memastikan mangsa, saksi, tertuduh dan orang awam memperoleh keadilan sewajarnya selaras dengan bidang kuasa Peguam Negara yang diperuntukkan di bawah Perkara 145(3) Perlembagaan Persekutuan.
“Jabatan Peguam Negara menafikan tohmahan terhadap wujudnya pendakwaan terpilih (selective prosecution), bermotif politik dan penganiayaan (persecution) terhadap mana-mana individu yang melakukan kesalahan di bawah mana-mana peruntukan undang-undang,” katanya dalam kenyataan hari ini.
Idrus berkata, sekiranya terdapat keterangan dan bukti kukuh bahawa mana-mana individu telah melakukan kesalahan di bawah mana-mana peruntukan undang-undang, individu itu akan didakwa berdasarkan peruntukan undang-undang tanpa mengira status dan latar belakang.

Terdahulu, Tan Sri Muhyiddin Yassin menyifatkan pertuduhan terhadapnya adalah satu ‘pertuduhan terancang’ dengan mendakwa keputusan untuk mendakwa beliau sebenarnya dibuat lebih awal oleh pihak yang paling berkuasa dalam pentadbiran negara sebelum siasatan dilengkapkan.
“Semalam saya diberitahu bahawa Jabatan Peguam Negara untuk mendakwa saya sedangkan keterangan belum dibuat lebih awal. Ini jelaskan keputusan (pendakwaan) dibuat lebih awal,” kata Muhyiddin.
Bekas Perdana Menteri itu mengaku tidak bersalah di Mahkamah Sesyen di atas empat pertuduhan salah guna kedudukan membabitkan rasuah berjumlah RM232.5 juta. – KOSMO! ONLINE


6 peserta ratu cantik lawan makan dengan gajah
Oleh KOSMO!

10 Mac 2023, 11:00 pm
BANGKOK – Sekumpulan peserta pertandingan ratu cantik ‘jumbo’ menyertai pertandingan makan bersama seekor gajah semalam di wilayah Nakhon Ratchasima, timur Thailand, lapor portal berita Thaiger.
Pertandingan ratu cantik itu bukan sekadar meraikan kecantikan bersaiz besar, ia juga bertujuan untuk meningkatkan industri pelancongan di Nakhon Ratchasima dan membantu masyarakat setempat.
Seramai enam peserta ratu cantik itu bersaing dengan seekor gajah muda bernama Phang Orathai untuk melihat siapa yang boleh makan paling banyak.
Dalam pertandingan itu, gajah bernama Phang Orathai muncul sebagai pemenang.
Pertandingan Ratu Ratu Jumbo diadakan untuk tahun keenam berturut-turut.
Pusingan awal berlangsung di enam wilayah Thailand dengan pusingan akhir akan diadakan di pusat beli-belah, The Mall Korat. Wanita dan lelaki transgender yang menukar jantina dan mempunyai berat badan melebihi 80 kilogram (kg) boleh menyertai pertandingan tersebut.

Pemenang pertandingan itu akan menerima hadiah wang tunai sebanyak 30,000 baht (RM3,870). – Agensi


DUN Kelantan mungkin bubar pertengahan Jun
Oleh MUSTAQIM MOHAMED

10 Mac 2023, 8:08 pm
KOTA BHARU – Dewan Undangan Negeri (DUN) Kelantan mungkin akan dibubarkan pada minggu ketiga atau keempat bulan Jun depan bagi memberi laluan kepada Pilihan Raya Negeri (PRN).
Yang Dipertua DUN Kelantan, Datuk Abdullah Ya’kub berkata, masa tersebut dilihat bersesuaian apabila tempoh penggal DUN tamat pada pertengahan Jun.
Menurutnya, setakat ini, kesemua enam negeri yang akan mengadakan PRN hampir bersetuju agar pilihan raya diadakan serentak selepas bulan tersebut.
“Mungkin kita akan bubar DUN pada bulan Jun. Selepas 60 hari, pihak Suruhanjaya Pilihan Raya (SPR) boleh menentukan tarikh paling sesuai pada hemat mereka untuk diadakan pilihan raya.
“20 Mac nanti DUN Kelantan akan bersidang selama dua hari. Saya kira, ia akan menjadi sidang terakhir sebelum pembubarannya,” katanya ketika ditemui pemberita selepas Majlis Perasmian Festival Beliawanis Kelantan bersempena Karnival Gegey Gegok Anok Mudo Kelate di Stadium Sultan Muhammad IV, di sini sebentar tadi. – KOSMO! ONLINE


Pelajar SMK Sungai Soi dikhuatiri lemas
Oleh NORHAFIZAN ZULKIFLI

10 Mac 2023, 8:04 pm
KUANTAN – Seorang remaja lelaki berusia 15 tahun yang merupakan pelajar Sekolah Menengah Kebangsaan (SMK) Sungai Soi dikhuatiri lemas selepas hilang ketika mandi di Pantai Cempaka di sini, hari ini.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, dalam kejadian kira-kira pukul 4 petang itu, mangsa Nazrul Aimi Shah Kamarul Bahri yang berasal dari Taman Kempadang Perdana dikatakan datang ke pantai berkenaan untuk beriadah bersama empat rakannya.
“Semasa sedang mandi di tepi pantai, mangsa dan rakan-rakan telah dipukul ombak dan dihanyutkan arus ke kawasan yang agak dalam.
“Empat rakan mangsa bagaimanapun berjaya menyelamatkan diri dengan berenang ke tepi pantai manakala mangsa didapati telah hilang,” katanya di sini hari ini.
Menurut Wan Mohd. Zahari, rakan-rakan mangsa kemudiannya telah meminta bantuan daripada penduduk berhampiran.
Katanya, anggota polis bersama anggota Jabatan Bomba dan Penyelamat Malaysia (JBPM) Kuantan, empat Anggota Pertahanan Awam (APM) Kuantan, Polis Marin dan Agensi Penguatkuasaan Maritim Malaysia (APMM) digerakkan ke lokasi kejadian bagi operasi mencari dan menyelamat (SAR).

“Operasi SAR telah digerakkan serta-merta yang mana penugasan tertumpu kepada rondaan di sepanjang pesisir Pantai Cempaka hingga ke Pantai Sepat.
“Penggunaan bot penyelamat tidak begitu sesuai memandangkan keadaan angin kencang dan ombak tinggi di kawasan pesisir,” ujarnya. – KOSMO! ONLINE


Mentega Terbang: Pengarah, pelakon diambil keterangan
Oleh AZMI NORDIN

10 Mac 2023, 8:41 pm
KUALA LUMPUR – Polis Diraja Malaysia (PDRM) telah mengambil keterangan pengarah dan seorang pelakon filem kontroversi ‘mentega terbang’ di Ibu Pejabat Polis Bukit Aman, di sini, pagi tadi.
Setiausaha PDRM, Datuk Noorsiah Mohd. Saadudin berkata, pihaknya telah memangggil dua individu tersebut pada pukul 10 pagi tadi.
“Kami telah mengambil rakaman percakapan pengarah dan seorang pelakon filem tersebut di pejabat Unit Siasatan Jenayah Terkelas (USJT), Jabatan Siasatan Jenayah Bukit Aman.
“Rakaman percakapan ke atas penerbit filem pula akan dirakamkan pada Selasa hadapan (14 Mac),” katanya dalam kenyataan hari ini.
Menurut Noorsiah, kes masih dalam siasatan pihak USJT dan sebarang perkembangan akan dimaklumkan kelak.
Terdahulu, Polis PDRM telah menerima sebanyak lapan laporan polis di mana satu kertas siasatan telah dibuka.

Kes tersebut disiasat oleh USJT, D5 Bukit Aman di bawah Seksyen 298A dan Seksyen 505 (b) Kanun Keseksaan serta Seksyen 233 Akta Komunikasi dan Multimedia 1998.
Sementara itu, Jabatan Kemajuan Islam Malaysia (Jakim) mendapati kandungan filem ‘Mentega Terbang’ terdapat pertentangan yang jelas dengan akidah dan cara kehidupan umat Islam di Malaysia yang beraliran Mazhab Syafie.
Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dipetik berkata, Jakim akan mengemukakan ulasan secara terperinci kepada Suruhanjaya Komunikasi dan Multimedia Malaysia (MCMC), agar tindakan dapat diambil berpandukan undang-undang sedia ada.
Dalam pada itu, organisasi bukan kerajaan (NGO) turut tampil membuat laporan polis terhadap penerbitan filem kontroversi ‘Mentega Terbang’ kerana didakwa mengandungi adegan yang mengganggu akidah umat Islam di negara ini. – KOSMO! ONLINE


Pemain sarkas berlaga kepala lompat gegelung api
Oleh KOSMO!

10 Mac 2023, 8:00 pm
JAKARTA – Sebuah klip video tular di media sosial Indonesia memaparkan situasi dua ahli akrobatik bertembung ketika melakukan pertunjukan menggunakan gegelung api, lapor laman berita Liputan6 semalam.
Video itu dimuat naik dalam akaun Twitter @epic.failsvideo.
Orang ramai kelihatan mengerumuni beberapa pemain sarkas yang melakukan pertunjukan dengan melompat melalui gegelung api.
Bagaimanapun, aksi itu tidak dilakukan pada ketinggian yang sering kali dipertontonkan semasa pertunjukan sarkas.
Kepala dua pemain sarkas itu kelihatan terhantuk ketika mereka berlari menuju ke arah gegelung api dari arah bertentangan. Kedua-dua lelaki itu jatuh terduduk selepas bertembung.
Walaupun tiada kecederaan berlaku, aksi itu mendapat perhatian netizen di ruangan komen.

“Sebenarnya laga lembu,” kata seorang netizen. – Agensi


Manfaatkan aksi berganda empat kelab minggu ini
Oleh SOPI SAMAILE

10 Mac 2023, 6:56 pm
PRESTASI semasa dan jumlah perlawanan yang bakal diharungi Brighton pada Minggu ke-27 kali ini membolehkan ‘saham’ pemain kelab itu makin meningkat dalam kalangan pengurus pasukan Fantasy Premier League (FPL).
Selain Brighton, minggu ini menyaksikan tiga lagi pasukan akan bermain dua kali iaitu Brentford, Southampton dan Crystal Palace, sekali gus memberikan lebih banyak pilihan kepada setiap pengurus untuk menyenaraikan skuad terbaik.
Dengan beberapa pasukan sudah pamer prestasi baik, ia akan memudahkan setiap pengurus pasukan Liga Fantasi Kosmo! untuk buat pilihan pemain dan jika mengambil kira momentum The Reds membelasah Manchester United 7-0, bintang kelab Merseyside wajar dipertimbangkan.
Untuk itu, Kosmo! berkongsi beberapa tip bagi membolehkan para pengurus FPL mampu kutip mata sebanyak mungkin.

DAVID RAYA
PENJAGA GOL
DAVID RAYA. Dua aksi yang bakal dilalui membuka peluang buat penjaga gol ini mendapatkan lebih banyak mata berbanding pemain nama besar lain.

LEWIS DUNK
PERTAHANAN
LEWIS DUNK. Mengambil kira prestasi, lawan yang bakal dihadapi dan dua aksi bakal dilalui Brighton pada minggu ini, pemilihan Dunk dianggap berbaloi bagi menyumbangkan mata maksimum.

MOHAMED SALAH
TENGAH
MOHAMED SALAH sudah kembali menemui sentuhan dan sedang berada pada prestasi terbaik untuk terus mengukuhkan namanya sebagai penjaring terbanyak Liverpool.

ERLING HAALAND
PENYERANG
ERLING HAALAND. Pilihan paling mudah buat kesemua pengurus pasukan dan kualiti dimilikinya menjadi taruhan pemain fantasi bagi mendapatkan mata maksimum

MARCUS RASHFORD
KAPTEN
MARCUS RASHFORD sudah membuktikan kualitinya dan penyerang England ini dijangka akan jadikan Crystal Palace sebagai tempat buatnya lepas geram selepas dimalukan Liverpool.


Helang kecil serang undan gergasi dekati sarang
Oleh KOSMO!

10 Mac 2023, 6:30 pm
WASHINGTON – Seorang jurugambar di Amerika Syarikat (AS) merakam detik luar biasa  seekor burung helang kecil menyerang burung undan yang terbang mendekati sarangnya, lapor portal berita MailOnline kelmarin.
Kejadian itu dirakam oleh Decker Nomura, 54, di pantai Torrey Pines di bandar San Diego, negeri California.
“Ketika burung undan gergasi mendekati sarang burung helang, seekor induk helang bersiap sedia untuk mempertahankan sarangnya walaupun undan itu tidak membahayakan sarang atau anak burung di dalamnya.
“Saya menganggap diri saya bertuah untuk melihat perkara ini berlaku dalam masa yang singkat. Helang akan meronda di kawasan ia bersarang dan akan menyerang apabila merasakan wujud ancaman kepada anaknya.
“Saya suka apabila helang yang lebih kecil tidak gentar menentang undang yang bersaiz lebih besar dan akan mempertahankan anak mereka tidak kira akibatnya,” kata Nomura.
Helang peregrine adalah sejenis burung yang jarang membiak di San Diego dengan populasinya hanya kira-kira 15 pasang, demikian menurut Jabatan Pertanian AS.

Jumlah helang peregrine merosot selepas tahun 1940-an akibat penggunaan racun perosak secara meluas seperti DDT.
Spesies itu kekal dilindungi di bawah Akta Perjanjian Burung Migras. Helang peregrine ditemui di semua benua kecuali Antartika dan di banyak pulau lautan. – Agensi


Hujan lebat, trafik perlahan keluar pusat bandar
Oleh KOSMO!

10 Mac 2023, 7:32 pm
PETALING JAYA – Lembaga Lebuhraya Malaysia (LLM) memaklumkan keadaan trafik perlahan kini berlaku di beberapa lebuh raya utama negara terutamanya perjalan keluar dari pusat bandar raya.
Jelas LLM, antara lebuh raya terlibat adalah di Plus E2 Universiti Putra Malaysia ke Plaza Tol Sungai Besi, Kajang ke Bangi serta dari Putra Mahkota ke Bangi.
Turut terlibat adalah dari Nilai ke Seremban, Skudai ke Senai serta Kempas ke Persimpangan Pasir Gudang.
Sementara itu, trafik turut dilaporkan perlahan di Lebuh Raya Mex dari pusat Rehat dan Rawat (R&R) Seri Kembangan ke Bukit Jalil arah Kuala Lumpur dan dari Salak Selatan ke Bukit Jalil arah Putrajaya. – KOSMO! ONLINE


Vida bingung, tak tahu-menahu tuntutan RM59 juta bisnes kripto
Oleh MOHD. HAIKAL ISA

10 Mac 2023, 6:47 pm
PETALING JAYA – Usahawan sensasi, Datuk Seri Vida bingung dan enggan memberi komen lanjut berhubung isu tuntutan sebanyak RM59 juta oleh sekumpulan pelabur perniagaan mata wang kripto.
Vida atau nama sebenarnya Hasmiza Othman berkata, 51, bertegas tidak tahu-menahu dan terkejur dengan perkara tersebut.
Pelantu lagu I Am Me itu bagaimanapun memaklumkan, dia menyerahkan sepenuhnya kepada peguamnya untuk tindakan susulan.
“Saya sendiri tidak tahu secara terperinci apa tuntutan mereka. Malah, saya baru sahaja tahu hal ini selepas dimaklumkan beberapa pihak.
“Lebih baik berurusan dengan peguam saya. Biarlah pihak peguam akan menjawab.
“Saya tidak boleh komen lanjut sebab perkara ini melibatkan undang-undang. Biarlah saya bincang dengan peguam dahulu,” katanya kepada Kosmo! Online.

Ditemui pada majlis pelancaran lagu terbaharu Cik B berjudul Doakan di ibu negara sebentar tadi, Vida berasakan tuntutan yang dilakukan itu adalah disengajakan demi menjatuhkan maruah dan perniagaannya.
“Saya dah lama dalam industri perniagaan dan sosial media. Saya tahu memang saya ramai musuh.
“Jadi, tak mustahil ada orang yang cuba nak jatuhkan saya. Mungkin mereka sakit hati atau cemburu.
“Memanglah terkejut dengan berita itu tapi saya tak terkesan pun. Saya masih di sini,” jelasnya lagi.
Katanya lagi, dia juga terbuka untuk mengadakan perbincangan dengan pihak terlibat sekiranya mereka mahu bersemuka.
“Mereka tidak ada menghubungi saya pun. Boleh sahaja cari saya dalam media sosial. Saya pun sentiasa ada dalam negara,,” tegasnya.
Pagi tadi, satu sidang media diadakan menuntut Vida untuk membayar wang pelaburan kepada 41 individu yang pernah membuat pelaburan dalam menerusi perniagaannya, Lavida Coin (DSV Crypto Club, LUX Galaxies and VI Profit Galaxy).
Mereka membuat tuntutan tersebut selepas mendakwa wang pelaburan serta keuntungan yang dijanjikan tidak dipulangkan kepada mereka sejak 2018.
Peguam yang mewakili kesemua plaintif iaitu Mohammad Izwan Azmi dari Tetuan Izwan Mazniza Kamil & Associates berkata, writ saman dan pernyataan tuntutan telah diserahkan kepada Vida selaku defendan pertama pada 15 Disember 2022 di Empire Beauty DSV, Angsana Mall, Ipoh, Perak. – KOSMO! ONLINE


Sindiket seludup rokok guna ‘jammer’ elak dikesan JKDM
Oleh NOR SHAFAWATI YUP

10 Mac 2023, 7:18 pm
SEREMBAN – Kegiatan sindiket penyeludupan rokok yang menjadikan ladang kelapa sawit sebagai lokasi pengedaran terbongkar hasil serbuan Jabatan Kastam Diraja Malaysia (JKDM) Negeri Sembilan di Kampung Air Hitam, Klang di Selangor melibatkan rampasan keseluruhan bernilai RM338,000 dengan duti hampir RM1.2 juta.
Pengarah JKDM Negeri Sembilan, Mohammad Hafiz Ishak berkata, siasatan mendapati sindiket dikesan menggunakan alat gangguan komunikasi (jammer) yang menyukarkan anggota penguat kuasa mendapatkan isyarat telefon ketika operasi dijalankan pada 22 Februari lalu.
“Penggunaan ‘jammer’ ini pertama kali dikesan digunakan oleh sindiket penyeludupan rokok di Negeri Sembilan menyebabkan anggota operasi gagal menghubungi antara satu sama lain dalam radius 300 meter ketika serbuan.
“Hasil pemeriksaan, kita menemui sebuah lori kanvas tertutup muatan tiga tan dan 14 unit kereta pelbagai jenis tanpa pemilik yang berada di kawasan ladang kelapa sawit Kampung Air Hitam, Klang,” katanya pada sidang akhbar di Pejabat JKDM negeri Sembilan di sini hari ini.
Mohammad Hafiz berkata, hasil risikan selama dua minggu mendapati sindiket itu telah beroperasi sejak tiga tahun lalu dan menjadikan kawasan sunyi termasuk ladang kelapa sawit sebagai lokasi pengederan rokok kepada peruncit dan pengedar di sekitar Selangor dan Negeri Sembilan.
“Dalam serbuan ini, sejumlah 8,990 karton rokok putih jenama ‘Saat’ dan rokok kretek jenama ‘Touro’ bernilai RM144,032 telah dirampas serta barang eksibit termasuk 15 buah kenderaan bernilai RM194,000 telah disita mengikut Seksyen 114 Akta Kastam 1967.

“Kesemua rokok seludup itu disyaki belum lulus Kastam dan Barangan Larangan Import Di Bawah Butiran 3, Bahagian II, Jadual Ketiga Perintah Kastam (Larangan Mengenai Import) 2017,” katanya.
Antara kenderaan yang dirampas termasuk Perodua Alza, Toyota Vios, Proton Ixora, Nissan Grand Livina dan Toyota Innova.
Jelas Mohamad Hafiz, pihaknya akan melakukan tangkapan terdapat kesemua pemilik kenderaan yang terlibat dipercayai warga tempatan memandangkan nombor pendaftaran dan cukai jalan masih aktif.
Beliau berkata, modus operandi sindiket ini adalah mengangkut rokok-rokok yang tidak mempunyai label cukai yang sah menggunakan lori kanvas tertutup.
“Ia kemudiannya dibawa ke kawaasan terpencil di ladang kelapa sawit untuk diagihkan dalam kenderaan persendirian sebelum diedarkan dan dijual dipasaran dengan harga tiga kali ganda murah berbanding harga pasaran,” katanya.
Menurut beliau, kes disiasat mengikut Seksyen 135(1)(d) Akta Kastam 1967 dan Seksyen 74 (1)(a) Akta Eksais 1976,” katanya. – KOSMO! ONLINE